Noktah! Tiada kerjasama, kata Zahid kepada Bersatu

UMNO telah membuat keputusan tidak akan bekerjasama dengan Bersatu dan komponen Perikatan Nasional (PN) termasuk PAS dan Gerakan, dalam mana-mana pilihan raya, termasuk Pilihan Raya Negeri (PRN) Melaka.

Presiden UMNO Datuk Seri Ahmad Zahid Hamidi berkata perkara itu telah diputuskan oleh perwakilan Perhimpunan Agung UMNO (PAU) yang lalu.

“Tidak timbul isu UMNO cepat atau lambat membuat keputusan (untuk bekerjasama). Sebaliknya perkara itu sudah dimuktamadkan pada perhimpunan lalu yang memutuskan bahawa UMNO tidak pernah akan bekerjasama dengan PPBM (Parti Pribumi Bersatu Malaysia). Noktah!,” katanya dipetik daripada BH.

Beliau berkata demikian selepas mengadakan perjumpaan dengan jentera UMNO Bahagian Hang Tuah Jaya, di Bukit Katil, malam tadi. Hadir sama, Setiausaha Agung UMNO, Datuk Seri Ahmad Maslan; Pengerusi Badan Perhubungan UMNO negeri, Datuk Seri Ab Rauf Yusoh; dan Ketua Menteri, Datuk Seri Sulaiman Md Ali.

Ketika ditanya, sama ada UMNO tidak akan bekerjasama dengan gabungan PN pada PRN Melaka kelak, Zahid berkata:

“Saya tidak nampak ke arah itu”.

Beliau mengulas kenyataan Pengerusi PN, Tan Sri Muhyiddin Yassin, hari ini yang dilaporkan berkata gabungan parti itu tidak boleh menunggu lama untuk mendapatkan keputusan kerjasama politik daripada UMNO untuk menghadapi PRN Melaka.

Sebaliknya, Muhyiddin berkata, PN yang menggabungkan Bersatu, PAS dan Gerakan bersedia untuk bertanding bersendirian sekiranya UMNO dan BN tidak memberi kata putus mengenai perkara itu.

Zahid juga mengulangi keyakinannya bahawa UMNO mempunyai potensi besar untuk memenangi PRN Melaka pada 20 November ini.

“Kita merasakan potensi itu (kemenangan) sangat besar berdasarkan kepada permasalahan pihak yang berada di sebelah sana (pembangkang) yang tentunya mempunyai isu tersendiri.

“Tetapi kemenangan kita bukannya menunggang permasalahan orang lain. Kita bersandarkan kebolehan UMNO untuk mentadbir semula kerajaan negeri,” katanya.


Semalam ugut letak jawatan, hari ini Tajuddin buat lawatan kerja Prasarana

Datuk Seri Tajuddin Abdul Rahman hari ini mengadakan lawatan kerja Prasarana walaupun baharu semalam menyatakan kesediaannya untuk meletak jawatan sekiranya diarahkan oleh pimpinan UMNO untuk bertindak sedemikian.

Selepas berakhir Perhimpunan Agung UMNO 2020 (PAU) semalam, Ahli Majlis Tertinggi UMNO itu berkata jawatannya dalam syarikat berkaitan kerajaan (GLC) tidak boleh dibandingkan dengan perjuangan bersama-sama UMNO.

Tajuddin mengadakan lawatan kerja di Saujana Putra Casting Yard dalam program bersama Prasarana.

Ketika sidang media, Tajuddin enggan melayan soalan daripada portal Malaysiakini yang bertanya berhubung kesediaannya meletak jawatan.

“Ini bukan soalan tentang projek, soalan you saya jawab nanti,” katanya ketika ditanya soalan.

Pengguna media sosial juga mendesak dan menghentam Tajuddin dalam sidang media yang disiar secara langsung dalam Facebook.

Tajuddin semalam memberi amaran pemimpin UMNO akan dipecat sekiranya mereka enggan melepaskan jawatan Menteri, Timbalan Menteri dan GLC.

“Ini masing-masing punya hati perut, tapi kalau parti sudah buat keputusan nanti, sebagai ahli parti apa jawatan pun kena ikutlah kalau tidak maknanya dia tidak bersama dengan parti.

Presiden UMNO Datuk Seri Dr Ahmad Zahid Hamidi semasa menyampaikan ucapan penggulungan Perhimpunan Agung 2020 menegaskan, parti itu boleh menarik diri daripada kerajaan Perikatan Nasional bila-bila masa sekiranya tidak ada indikasi untuk mengadakan pilihanraya dalam waktu terdekat.


Betul ke kemalangan LRT disebabkan kesilapan pemandu tren?

1. Saya tidak bekerja dalam industri railway. Tapi saya cuba menggunakan sedikit kepakaran saya dalam bidang instrumentation and control serta beberapa persijilan antarabangsa yang saya perolehi dalam bidang functional safety (TUV Rheinland), explosion proof (IECEx) dan root cause failure analysis (RCFA) untuk menjawab persoalan ini dengan bahasa mudah (layman).

2. Sebaik sahaja membaca berita ringkas pagi semalam, perkara pertama yang terlintas di fikiran saya ialah, ‘mesti human error (kesilapan manusia) ni.’ Saya maksudkan direct cause (sebab terus).

3. Kenapa saya begitu yakin? Kerana statistik daripada kemalangan-kemalangan paling teruk (deadliest) di dunia, kebanyakannya dalam bidang minyak dan gas menunjukkan 60% punca terus adalah disebabkan oleh kesilapan manusia.

4. Menteri Pengangkutan, Datuk Seri Dr. Wee Ka Siong mengeluarkan kenyataan rasmi petangnya mengatakan punca pertembungan LRT tersebut adalah disebabkan kecuaian pemandu tren yang memandu ke arah bertentangan mengikut arahan Operation Control Center (OCC).

5. Kredibiliti beliau sukar disangkal kerana beliau adalah pemegang PhD dalam bidang Transportation Planning. Cuma saya tidak pasti beliau merujuk kecuaian pemandu tren sebagai sebab terus (direct cause) atau sebab sebenar (root cause) kerana tidak dinyatakan dalam mana-mana laporan berita.

6. Apa beza antara keduanya dan kenapa ia penting? Direct cause atau immediate cause ialah sebab nyata yang amat jelas mengikut kronologi peristiwa dan logik akal. Biasanya ia mudah diselidik menggunakan teknik bertanya ‘Kenapa?’ beberapa kali (seperti lagu Bangau Oh Bangau). Ia disebut 5 Why Method.

7. Namun direct cause tidak memadai. Kita perlu menyelidik lebih dalam, bertanya lebih banyak ‘Why?’ dan membongkar kenapa sesuatu tindakan (action) itu berlaku berdasarkan kepercayaan (belief) pelaku yang dibentuk oleh pengalaman (experience) dan persekitaran (environment).

8. Setelah meneliti dan menganalisa semua faktor ini barulah kita dapat menemui root cause atau underlying cause kepada sesuatu kejadian.

9. Membanteras atau menyelesaikan sebab sebenar (root/underlying cause) sesuatu kemalangan adalah amat penting untuk mengelakkan perkara serupa berulang kembali.

10. Sebaliknya, membanteras sebab terus (direct cause) hanya merupakan solusi jangkamasa pendek yang tidak berkekalan.

11. Sebagai contoh, jika pemandu tren kosong tersebut benar-benar cuai (direct cause) dan dibuang kerja (sebab terus telah tiada) adakah kejadian serupa tidak akan berulang? Jawapannya ialah ia mungkin berulang.

216 penumpang cedera termasuk 47 yang parah selepas tren LRT berlanggar di ibu negara malam semalam,

12. Kita perlu menyiasat kenapa dia bertindak memandu ke arah bertentangan? Apa ‘belief’ dan ‘experience’ dia sebelum ini yang menyebabkan dia bertindak sedemikian?

13. Adakah dia tersalah dengar/faham arahan OCC? Adakah dia keletihan atau tidak waras? Adakah dia tidak tahu/cekap mengendalikan tren secara manual? Adakah dia berniat sabotaj?

14. Banyak persoalan lain dalam kes ini yang masih belum terjawab. Kenapa tren kosong tersebut boleh rosak Vehicle On-Board Controller (VOBC)? Adakah arahan OCC untuk tren kemudiannya dikendalikan secara manual ke Stesen Dang Wangi mengikut SOP? Apakah mekanisme OCC mengesan kedudukan semasa (real time) tren yang dipandu secara manual? Kenapa tren yang dinaiki 213 orang penumpang yang bergerak secara automatik (ATO) gagal mengesan tren kosong?

15. Adakah sistem selamat jika rosak (fail-safe) digunapakai oleh sistem pengurusan railway dan tren di Malaysia? Adakah ianya selamat secara rekacipta semulajadi (intrinsically safe)?

16. Hanya selepas kita meneliti semua persoalan di atas dengan bukti serta fakta yang kukuh barulah kita akan menemui kesilapan ‘systemic’ atau persekitaran tidak sihat (imperfect environment) yang merupakan sebab sebenar kejadian.

17. Sesiapa sahaja yang berada di posisi dan keadaan pemandu tren kosong tersebut juga akan terdedah melakukan kesilapan dan kecuaian yang sama jika kesilapan ‘systemic’ dan persekitaran tidak sihat (imperfect environment) yang menjadi punca sebenar tidak dibanteras.

18. Saya akan terus mengikuti rapat perkembangan penyiasatan kemalangan ini dan kenyataan terbaharu dari menteri pengangkutan. Ya, pemandu tren (hostler) mungkin tersilap dan merupakan sebab terus yang menatijahkan kemalangan. Tapi apakah sebab sebenar yang menjadi punca? Sama-sama kita nantikan!

Muhammad Lukman Al Hakim
Jurutera profesional


‘Nafas pembaharuan PKR dalam tangan anak muda’

Semangat perjuangan sebuah parti politik memerlukan lebih dari sebuah visi oleh pemimpin. Usaha belakang tabir dalam menggerakkan sebuah nakhoda memberi jaminan hala tuju manifesto akan tercapai.

Laungan reformasi tidak akan membawa erti sekiranya akar umbi tidak bersama dengan barisan pimpinan. Atas dasar itulah sayap wanita dan anak muda amat penting dalam sebuah parti politik.

Saya kagum melihat anak muda yang semakin peka akan ketidakadilan agihan ekonomi dan kebencian terhadap amalan rasuah kian merebak di dalam institusi kerajaan.

Kalau dulu bila ditahan polis kerana membuat kesalahan trafik niat untuk ‘setel’ kini rata-rata golongan anak muda lebih rela membayar saman kerana tidak mahu menggalak amalan yang merosakkan negara Malaysia.

Sejak pandemik bermula kaum wanita semakin vokal dalam aspek membantu meringankan beban ekonomi rumahtangga, malah giat berusaha melindungi mangsa jenayah domestik didorongi tekanan sosio-ekonomi.

Melihat perkembangan ini kita harus persoal adakah PKR bersedia menyahut nafas pembaharuan ini dengan mengangkat lebih calon wanita dan anak muda dalam pimpinan?

Pemilihan parti PKR bakal berlangsung dan beberapa nama sudah digembar-gemburkan untuk mengisi kekosongan jawatan Timbalan Presiden.

Sudah tentu ia amat mengujakan kalangan pemerhati politik kerana gambaran senario baru lanskap politik PKR bagi menghadapi PRU-15 kelak.

Persoalannya adakah perebutan jawatan ketika pemilihan kali ini bakal melebarkan jurang atau merapatkan persaudaraan di kalangan pimpinan dan akar umbi?

Sejak ‘Langkah Sheraton’ vakum kepimpinan di dalam PKR menimbulkan seribu satu persoalan siapakah pengganti orang kanan Anwar Ibrahim?

Rafizi Ramli ketika itu mengambil keputusan untuk bersara dari politik untuk fokus dalam bidang perniagaan beliau, manakala Nurul Izzah pula ingin beri fokus sebagai tanggungjawabnya sebagai ahli parlimen.

Ketika tempoh ‘kehilangan’ mereka di dalam parti, Anwar sering diserang pelbagai pihak dari segi kepimpinan termasuk ahli parti sendiri.

Insiden melibatkan Ketua AMK Akmal Nasir dan beberapa pimpinan AMK lain mengkritik Anwar dalam usaha merebut mandat ahli parlimen ketika pilihanraya negeri Sabah sedang berlangsung.

Sifat pemaaf Anwar dilihat sekali lagi ketika itu dan menggesa semua ‘move on’ atas kekhilafan diakui mereka.

Anak muda perlu lihat bidang politik sebagai sebuah kerjaya untuk memartabatkan semula negara. Kelantangan bersuara itu sinonim dengan darah anak muda tetapi haruslah berbudi Bahasa.

Persepsi bahawa orang politik adalah korup atau lidah bercabang dua perlu disangkal. Sekiranya peluang untuk menyumbang ditolak hanya kerana ingin mengutamakan diri terlebih dahulu, maka malaplah semangat nasionalisme di masa hadapan.

Akmal merupakan anak didik Rafizi sejak Invoke lagi dan nyata memperlihatkan kelincahan berceramah dalam isu rakyat yang sering dimuat naik di saluran TikTok selaku medium pengantara anak muda hari ini.

Diakui kebolehan Rafizi dalam‘grooming’ anak muda sebagai skuad pelapis menunjukkan kesungguhannya mengukuhkan parti bagi merealisasikan visi jangka masa panjang.

Malah sebelum ini ‘Langkah Kajang’ juga dirangka bagi membuka ruang pengambil-alihan pentadbiran kerajaan negeri Selangor (Khalid Ibrahim MB ketika itu) Pelan itu malangnya gagal dan Anwar diheret ke mahkamah bagi kes Sodomi 2.

Azmin pula menyelit dan dari saat itulah mimpi ngeri PKR bermula. Rafizi pula telah cuci tangan dan terus membina barisan pimpinannya sendiri bagi menentang Azmin.

Cengkaman kuasa Rafizi mula kelihatan sewaktu menjadi Setiausaha Agung parti pada penggal 2014-2017 di mana ketika itu beliau juga menyandang jawatan Naib Presiden.

Percaturan ini telah menjadikan Rafizi lebih dominan dalam parti. Bayangkan saja seorang ahli parlimen yang mempunyai dua jawatan penting di dalam parti, mudah saja untuk membentuk lapisan pimpinan sendiri pada waktu itu.

Jika kes mahkamah Rafizi tidak berlaku, mungkin saja beliau menang dengan mudah sebagai Timbalan berhadapan Azmin.

Pada 2018, Setiausaha Agung PKR, Datuk Saifuddin Nasution pernah dipetik berkata: “Rafizi Ramli lebih layak menjadi Timbalan Presiden berbanding Datuk Seri Mohamed Azmin Ali. PKR memerlukan orang nombor dua yang betul-betul dapat membantu Presiden dengan idea baharu dan dapat menghasilkan sesuatu yang lebih baik.”

Keadaan hari ini agak ironi kerana baru-baru ini Saifuddin diangkat sebagai calon Timbalan Presiden pilihan Anwar.

Jika kita lihat pengalaman Saifuddin bersama Anwar, pelbagai rintangan diharungi bersama dan beliau dilihat sebagai strongman di dalam parti dan parlimen.

Mantan Menteri Perdagangan Dalam Negeri dan Hal Ehwal Pengguna sewaktu Kerajaan PH memerintah membawa pengalaman besar bersama.

Saifuddin tidak sombong untuk mendengar nasihat Anwar dalam aspek pentadbiran dan dilihat lebih gentleman berbanding pimpinan PKR lain yang seolah-olah kelabu mata bila diberi kuasa.

Peranan beliau dalam parti tidak harus diketepikan apabila terbukti keahlian parti yang semakin bertambah. Pemilihan parti yang bakal melihat undi secara online juga adalah buah fikiran Safiduddin diusahakan bersama dengan Anwar.

Nafas pembaharuan PKR bergantung kepada sokongan daripada anak muda bagi melakar masa depan polisi pentadbiran negara.

Pemilihan parti kali ini amat penting bagi memastikan visi Anwar dapat dimantapkan melalui kerjasama dengan anak muda bagi menghadapi PRU-15. Kekuatan jentera parti bergantung kepada pengalaman tetapi kelangsungan perjuangan parti tertera pada bakal pemimpin di masa hadapan.

Fahmi Fadzil juga dilihat sebagai berkaliber dan seiring dengan pemikiran Nurul Izzah. Sejak Izzah menyepi dari politik parti, Fahmi masih menganggap beliau sebagai mentor selepas mengambil alih kerusi Parlimen Lembah Pantai.

Tanggungjawab sebagai Pengarah Komunikasi pula telah membantu membina imej Fahmi sebagai seorang yang penuh diplomasi dalam menjernihkan keadaan yang disalah-tafsir melalui kenyataan media.

Kedudukan Fahmi dalam menyelaraskan komunikasi parti dan ketua pembangkang menjadikannya calon yang sesuai sebagai Timbalan. Beliau lebih relevan dan sinonim dengan kelangsungan perjuangan bagi anak muda dalam negara.

Tidak hairan sekiranya Izzah ingin mengetengahkan Fahmi dan bukannya Rafizi bagi masa depan parti.

Gandingan Izzah dan Fahmi bakal menyatukan kekuatan wanita dan anak muda di dalam PKR.

Bayangan nafas pembaharuan dibawa oleh kedua mereka bakal menjadikan parti satu kuasa baru bagi menghadapi PRU ke-15.

Ini mungkin tidak dapat dihadam oleh Rafizi, tetapi realitinya adalah kehilangan beliau selama dua tahun menghakis keyakinan ahli parti terhadapnya sebagai pejuang yang konsisten.

Mohd Shahimi Hashim
Ahli PKR Selangor

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kes keluar parti: Zuraida diperintah bayar RM10 juta

Datuk Zuraida Kamaruddin diperintah membayar RM10 juta kepada parti lamanya, PKR selepas meninggalkan parti tersebut sebelum ini.

Mahkamah Tinggi Kuala Lumpur memerintahkan bekas Ahli Parlimen Ampang membayar tuntutan ganti rugi RM10 juta kerana melanggar syarat bon parti yang ditandatanganinya enam tahun lalu.

Hakim Mahkamah Tinggi Datuk Akhtar Tahir memutuskan pihak membuat tuntutan tersebut berjaya membuktikan tuntutannya terhadap Zuraida.

Peguam parti itu Navpreet Singh mengesahkan keputusan tersebut.

Zuraida merupakan bekas naib presiden PKR yang kemudian menyertai Bersatu dan selepas itu menyertai Parti Bangsa Malaysia (PBM) serta kini terlibat dalam pertikaian dengan Presiden PBM Larry Sng.

Semasa Pilihan Raya Umum Ke-15 (PRU-15) lalu, Zuraida kalah dalam pertandingan di kerusi Parlimen Ampang.

PKR, melalui Setiausaha Agungnya Datuk Seri Saifuddin Nasution Ismail, memfailkan saman pada 2020 terhadap Zuraida, mendakwa beliau telah melanggar ikatan kontrak dengan menyertai Bersatu berikutan pertukaran kerajaan pada akhir Februari 2020.

Parti itu berkata ia mengikut Seksyen 71 Akta Kontrak untuk mewujudkan haknya untuk mendapatkan semula pampasan daripada faedah yang dinikmati Zuraida sebagai Ahli Parlimen Ampang serta seorang menteri.

Dalam pembelaannya, Zuraida mendakwa bon itu “tidak berperlembagaan”, sambil menambah PKR tidak boleh melaksanakan terma di bawah perjanjian itu kerana ia melanggar satu kebebasan berpersatuan di bawah Perkara 10 Perlembagaan Persekutuan.


Terima kasih petugas barisan hadapan bantu capai sasaran vaksinasi!

Sasaran pemberian vaksinasi 200,000 ribu harian yang berjaya dicapai adalah hasil kerja keras petugas barisan hadapan yang bertungkus-lumus memastikan Program Imunisasi COVID-19 Kebangsaan (PICK) berjalan lancar.

Perdana Menteri Tan Sri Muhyiddin Yassin menzahirkan penghargaan kepada semua pihak termasuk rakyat yang memberikan kerjasama bagi memastikan langkah untuk mencapai sasaran imuniti berkelompok yang disasarkan kerajaan bakal menjadi kenyataan.

“Alhamdulillah, jumlah pemberian dos harian vaksin Program Imunisasi COVID-19 Kebangsaan (PICK) terus menunjukkan peningkatan dengan 215,876 dos diberi kepada penerima semalam, rekod tertinggi sejak program ini dimulakan pada 24 Februari lalu.

“Catatan rekod tertinggi kadar pemberian vaksin harian ini adalah hasil kerjasama yang diberikan seluruh lapisan masyarakat yang layak menerima vaksin di samping kerja keras serta komitmen petugas kesihatan, sukarelawan dan anggota barisan hadapan lain yang terlibat secara langsung dalam program ini.

“Terima kasih yang tidak terhingga kepada anda semua,” kata beliau dalam satu kenyataan.

Terdahulu, Muhyiddin meninjau pelaksanaan Program Imunisasi Industri COVID-19 Kerjasama Awam-Swasta (PIKAS) yang dijalankan di kawasan perindustrian di Ampang hari ini.

Turut hadir sama Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali, Menteri Sains, Teknologi dan Inovasi, Khairy Jamaluddin dan Menteri Kesihatan, Datuk Seri Dr Adham Baba.

Dalam pada itu, Muhyiddin berkata langkah pelaksanaan PIKAS akan dapat membantu penularan Covid-19 yang berlaku di tempat kerja khususnya melibatkan sektor industri.

“Pelaksanaan secara serentak PIKAS di Selangor, Pulau Pinang dan Johor hari ini yang memberi tumpuan kepada subsektor pembuatan kritikal merupakan antara langkah kawalan wabak di tempat kerja dan saya yakin, ia akan membantu usaha Kerajaan mencapai imuniti kelompok dalam kalangan masyarakat menjelang akhir tahun ini.

“PIKAS merupakan inisiatif yang amat penting dalam usaha melindungi pekerja daripada risiko jangkitan COVID-19 kerana keselamatan mereka dapat memastikan ekonomi negara kembali rancak dan terus berdaya tahan,” katanya lagi.

Beliau juga berkata inisiatif PIKAS diharapkan dapat menjadi pemangkin kepada usaha kerajaan dalam memastikan Pelan Pemulihan Negara yang diumumkan semalam berjalan seperti yang direncanakan.

“Saya harap inisiatif yang digerakkan ini juga mampu mengurangkan kadar jangkitan virus ini dalam kalangan pekerja yang sehingga kini masih menjadi antara penyumbang tertinggi kes positif harian COVID-19 di dalam negara.

“Kerjasama daripada semua majikan adalah amat dituntut dalam menjayakan program PIKAS sekaligus membantu menentukan Pelan Pemulihan Negara (PPN) yang diumumkan semalam dapat dilaksanakan dengan lebih berkesan,” katanya lagi.


Siapa Khairuddin nak ajar ahli PAS sokong BN? Soal Takiyuddin

Bekas Ahli Parlimen Kuala Nerus PAS yang kini mesra UMNO, Datuk Mohd Khairuddin Aman Razali dibidas kerana menggesa ahli parti Islam itu supaya menyokong Barisan Nasional (BN) pada Pilihan Raya Umum Ke-15 (PRU-15) kali ini.

Setiausaha Agung PAS, Datuk Seri Takiyuddin Hassan itu berkata Khairuddin bukan lagi ahli parti kerana sudah keluar parti yang sudah mesra UMNO dan tidak layak untuk menasihati ahli parti untuk mengikut cakapnya.

“Anda (Mohd. Khairuddin) adalah orang asing bagi PAS sekarang,” katanya dipetik laporan media.

Terdahulu, Khairuddin yang menyarankan ahli dan penyokong PAS mengundi Barisan Nasional (BN) pada PRU-15 bagi mengelak kemenangan Pakatan Harapan (PH) yang akan membawa mudarat lebih besar kepada negara.

Untuk rekod, Khairuddin juga bakal bertanding semula sebagai calon bebas yang mesra UMNO dan BN pada PRU-15 kali ini.

Sementara itu, Takiyuddin juga memberitahu senarai calon sudah dimuktamadkan dan akan diumumkan di peringkat negeri pada Rabu ini.

Menurutnya, PAS turut menampilkan 10 peratus calon wanita dan beberapa penyandang kerusi Parlimen turut direhatkan bagi memberi laluan kepada muka baharu.

PAS mempunyai 17 wakil dalam kerajaan termasuk menteri dan ‘backbencher’ yang semuanya memberi perkhidmatan terbaik .

“Dalam PAS apa sahaja keputusan dibuat pimpinan parti akan diterima baik oleh individu yang tidak tercalon atau direhatkan termasuk ada juga yang dipilih untuk dicalonkan menolak kerana bagi mereka jawatan itu satu amanah dan tanggungjawab besar dan bukan kemegahan,” ujarnya lagi.


Zahid kata RM6j dari pembekal cip pasport bukan rasuah tapi dana politik

Datuk Seri Ahmad Zahid Hamidi hari ini menafikan bahawa dua keping cek bernilai RM6 juta yang diterimanya pada April 2017 daripada pegawai pembekal cip pasport Datasonic Technologies Sdn Bhd adalah rasuah.

Sebaliknya Presiden UMNO itu memberitahu Mahkamah Tinggi Kuala Lumpur bahawa wang berkenaan adalah derma politik yang dia bebas untuk menggunakannya.

Memberi keterangan membela diri dalam perbicaraan kes rasuahnya, bekas Ahli Parlimen Bagan Datuk itu mendakwa RM6 juta boleh masuk terus ke akaun bank peribadinya kerana ia adalah derma politik yang ditujukan kepadanya sebagai ahli politik dan tidak khusus untuk parti politiknya UMNO.

Zahid juga menegaskan, bagaimanapun, wang RM6 juta melalui dua keping cek itu sebaliknya disalurkan ke akaun pelanggan firma guaman Lewis & Co, yang menurutnya pemegang amanah untuk organisasi amalnya Yayasan Akalbudi (YAB).

“Walaupun ini derma politik, saya patut masukkan ke dalam akaun peribadi saya, tetapi sebaliknya saya masukkan ke dalam akaun anak guam iaitu akaun amanah,” katanya memetik laporan MalayMail.

Ketika disoal balas oleh Timbalan Pendakwa Raya Abdul Malik Ayob, Zahid turut menegaskan bahawa derma politik boleh digunakan untuk kebajikan.

Abdul Malik: Adakah perbezaan antara derma politik dengan amal jariah (sedekah)?

Zahid: Derma politik biasanya boleh digunakan untuk kebajikan. Saya tidak pernah menggunakan derma politik atau amal jariah untuk kegunaan peribadi saya.

Abdul Malik: Apabila digunakan perkataan ‘derma politik’ bermakna ia adalah derma untuk aktiviti politik atau parti politik.

Zahid: Tidak. Kerana derma politik diberikan kepada ahli politik untuk aktiviti politik di kawasan Parlimennya atau bahagian partinya atau aktiviti politik di seluruh negara atau tempat yang difikirkannya sesuai untuk perbelanjaan politik.

Abdul Malik kemudian berkata tiada satu pun daripada RM6 juta yang dikatakan sebagai “derma politik” diberikan kepada UMNO atau Barisan Nasional, tetapi Zahid terus menegaskan bahawa wang itu tidak semestinya perlu pergi kepada parti politik itu.

“Tidak semestinya diberikan kepada parti politik, kerana mana-mana ahli politik yang menerima atas nama UMNO atau parti lain, cek itu perlu masuk ke dalam parti itu.

“Tetapi jika kepada mana-mana ahli politik, ahli politik itu mempunyai budi bicara untuk memasukkannya ke dalam akaun peribadinya atau mana-mana akaun yang lebih sesuai. Dalam hal ini, saya tidak pernah ‘bank in’ derma politik ini ke dalam akaun peribadi saya,” jawab Zahid.

Zahid, yang juga merupakan Timbalan Presiden UMNO pada 2017, menyatakan bahawa cek berjumlah RM6 juta itu hanya akan dimaksudkan kepada parti politik sekiranya mereka menamakan parti politik itu sebagai penerima wang berkenaan.

Abdul Malik: Dalam hal ini, derma itu untuk ahli politik iaitu anda.

Zahid: Mana-mana ahli politik yang menerima sumbangan sebegitu, ia tidak masuk parti politik, kerana ahli politik ada kawasan atau jawatan negara. Dalam hal ini, saya menjalankan tugas sebagai timbalan presiden parti kerana wang itu, walaupun untuk tujuan politik, tetapi saya tidak menggunakan untuk tujuan politik atau tujuan peribadi, sebaliknya memberikannya untuk tujuan kebajikan, wakaf dan keagamaan.

Zahid tidak bersetuju dengan cadangan Abdul Malik bahawa pertubuhan amal YAB tidak dibenarkan menyokong mana-mana parti politik melalui dana, juga tidak bersetuju dengan cadangan bahawa YAB tidak boleh menerima dana yang merupakan sumbangan politik.

Abdul Malik mencadangkan memandangkan tiada satu pun daripada RM6 juta itu pergi kepada UMNO atau BN tetapi dimasukkan ke dalam akaun pelanggan Lewis & Co, dana ini sebenarnya rasuah yang diberikan kepada Zahid untuk menyokong pemberian kontrak kepada syarikat yang sebenarnya tidak layak.

Tetapi Zahid tidak bersetuju dengan cadangan ini.

Pada 24 Januari lalu, Zahid diperintah membela diri atas 47 pertuduhan pecah amanah jenayah (CBT), rasuah dan pengubahan wang haram melibatkan puluhan juta ringgit wang milik YAB.

Hakim Mahkamah Tinggi Collin Lawrence Sequerah membuat keputusan itu selepas mendapati pihak pendakwaan berjaya membuktikan wujud prima facie dalam kes itu.

Pengerusi Barisan Nasional (BN) itu menghadapi 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan dana YAB. Zahid bagaimanapun, mengaku tidak bersalah.

Perbicaraan kes itu bermula sejak 18 November 2019 dengan pendakwaan memanggil 99 saksi, sementara penghujahan kes bermula 6 September 2021 dan berakhir setelah 24 hari.

Bagi pertuduhan CBT, Presiden UMNO itu didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bekas Timbalan Perdana Menteri 33 bulan itu dituduh melakukan perbuatan berkenaan di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.

Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Dia dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 Akta SPRM 2009 dan boleh dihukum di bawah Seksyen 24(1) akta sama.

Presiden UMNO itu juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu dituduh dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, Kuala Lumpur.

Perbicaraan bersambung petang ini.


Pasal apa takut sangat, kata Sanusi berhubung isu sokongan dimiliki PN

Kerajaan campuran dinasihati agar tidak takut dan membuat spekulasi berhubung sokongan dimiliki Perikatan Nasional (PN), kata Datuk Seri Muhammad Sanusi Md Nor.

Pengarah Pilihan Raya PN itu berkata kerajaan campuran begitu bimbang sehingga terpaksa membuat penafian sendiri berhubung sokongan Ahli Parlimen (MP) kepada PN walhal gabungan pembangkang tidak pernah membuat pengisytiharan jumlah dimiliki.

“Pasal apa dia takut sangat? Pasal dia tahu kita ada (angka) kan. Kalau dia tak nafi mungkin orang anggap perkara itu sebagai khabar angin saja. Bila dinafikan perkara itu, mengikut petua orang tua katanya benda itu betul,” katanya dipetik laporan Sinar Harian.

Menteri Besar Kedah itu malam tadi jentera pilihan raya PN Kedah sempena Himpunan Jentera Pilihan Raya di Padang Awam Guar Chempedak.

Hadir sama, Setiausaha Agung PN, Datuk Seri Hamzah Zainuddin; Setiausaha Agung Pas, Datuk Seri Takiyuddin Hassan; Naib Presiden Parti Pribumi Bersatu Malaysia (Bersatu), Datuk Seri Dr Ronald Kiandee serta kepimpinan tertinggi PN Kedah.

Bagaimanapun, Sanusi berkata mereka juga menanti-nantikan saat itu dan berharap ia menjadi kenyataan.

“Saya nak mengesahkan pun tak tahu. Nak nafi pun tak tahu. Saya gembiralah kalau boleh berlaku dan saya menanti-nantikan saat itu. Saya doakan ia menjadi kenyataan,” katanya lagi berhubung spekulasi wujudnya gerakan untuk menumbangkan kerajaan.

Sebelum ini, Hamzah selaku Ketua Pembangkang membidas Perdana Menteri, Datuk Seri Anwar Ibrahim yang mencabar pihak yang mendakwa kononnya mempunyai sokongan kukuh untuk menumbangkan kerajaan campuran agar membawa usul berkenaan ke sidang Parlimen akan datang.

Dalam pada itu, Sanusi secara berseloroh meminta pihak yang meragui kesahihan ‘angka’ tersebut agar merujuk kepada ahli Parlimen bagi memastikan adakah ia sesuatu yang mustahil.

“Sangat tidak mustahil (untuk berlaku). Janganlah tanya saya (jumlah SD) sebab saya bukan ahli Parlimen.

“Saya tak tahu (berapa angka), tetapi yang mereka sedang bercakap banyak itu lah,” jelasnya lagi.


RUU Perbekalan Tambahan dibentang di Dewan Rakyat

Rang Undang-Undang (RUU) Perbekalan Tambahan (2021/2022) yang antara lainnya memberi ruang bagi menggunakan sejumlah wang daripada Kumpulan Wang Disatukan untuk perbelanjaan tambahan 2021, dibentang untuk bacaan kali pertama di Dewan Rakyat, hari ini.

Ia merupakan antara empat RUU yang dibentangkan oleh Kementerian Kewangan, menurut laporan Bernama.

Timbalan Menteri Kewangan 1 Datuk Mohd Shahar Abdullah yang membentangkan kesemua RUU tersebut pada hari ini, berkata bacaan kali kedua akan turut dilakukan pada persidangan berkenaan.

Kementerian Kewangan turut mengemukakan RUU Syarikat Labuan (Pindaan) 2022 untuk meminda Akta Syarikat Labuan 1990 serta RUU Perkhidmatan Kewangan dan Sekuriti Labuan (Pindaan) 2022 bagi meminda Akta Perkhidmatan Kewangan 2010.

Turut dibentangkan adalah RUU Perkhidmatan Kewangan dan Sekuriti Islam Labuan (Pindaan) 2022 untuk meminda Akta Perkhidmatan Kewangan dan Sekuriti Islam Labuan 2010.


Mahkamah benar Shafee ambil pasport ke Itali jumpa anak

Mahkamah Tinggi Kuala Lumpur hari ini membenarkan permohonan peguam Tan Sri Muhammad Shafee Abdullah untuk mendapatkan pasport buat sementara, bagi membolehkannya ke Itali bagi urusan pertukaran sekolah anak perempuannya.

Hakim Datuk Muhammad Jamil Hussin memberikan pelepasan sementara pasport peguam itu yang diserahkan kepada mahkamah sebagai syarat jaminan mulai 8 Julai hingga 11 Ogos selepas Timbalan Pendakwa Raya Afzainizam Abdul Aziz tidak membantah permohonan tersebut.

Peguam Wee Yeong Kang yang mewakili Muhammad Shafee berkata anak guamnya perlu ke Itali untuk urusan proses pertukaran sekolah anak perempuan keduanya yang sedang belajar di International School for Europe di Milan, Itali ke The International School of Kuala Lumpur.

“Beliau juga akan berjumpa dengan anak perempuan sulungnya yang sedang belajar di Universiti John Cabot, Rome, Itali,” katanya menurut Bernama.

Menurut notis usul difailkan pada 24 Jun lalu, Muhammad Shafee memohon agar pasport antarabangsanya diserahkan kepadanya buat sementara selewat-lewatnya 1 Julai untuk beliau membuat persiapan berangkat ke Itali dari Lapangan Terbang Antarabangsa Kuala Lumpur ( KLIA) pada 8 Julai.

Muhammad Shafee yang merupakan peguam bela utama bekas Perdana Menteri Datuk Seri Najib Tun Razak dalam kes berkaitan SRC International Sdn Bhd dan 1Malaysia Development Berhad (1MDB), telah dibenarkan ke luar negara beberapa kali selepas beliau sendiri didakwa di mahkamah.

Peguam berusia 70 tahun itu telah menyerahkan pasportnya kepada mahkamah pada September 2018 setelah didakwa atas dua pertuduhan menerima RM9.5 juta yang merupakan hasil aktiviti haram melalui dua cek yang dikeluarkan oleh Najib yang dimasukkan ke dalam akaun CIMB Bank Berhad miliknya.

Muhammad Shafee juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.

Pada 12 Mei lepas, pihak pendakwaan telah menutup kes berkenaan selepas memanggil lapan saksi sepanjang perbicaraan yang bermula 21 Mei 2021 dan hujahan lisan ditetapkan pada 15 Sept di hadapan Hakim Muhammad Jamil.


Rasuah: Zahid penjawat awam, duit rakyat bayar gaji, kata pendakwa

Pendakwa raya hari ini menggesa Mahkamah Tinggi menganggap Datuk Seri Ahmad Zahid Hamidi sebagai penjawat awam dan bukannya ahli politik apabila dia secara sedar melebihi skop fungsi rasminya sebagai bekas Mnteri Dalam Negeri untuk menuntut ratusan ribu dolar Singapura daripada Ultra Kirana Sdn Bhd (UKSB).

Dalam hujahan lisan berikutan penutupan kes pendakwaan, Timbalan Pendakwa Raya (DPP) Datuk Raja Rozela Raja Toran cuba mencabar hujahan pembelaan di mahkamah bahawa bayaran tunai yang diterima atas nama derma politik adalah tidak menyalahi undang-undang.

Sambil menyatakan bahawa penjawat awam yang memegang jawatan awam semestinya akan membawa bersamanya kuasa yang diberikan kepada jawatan itu atau kuasa yang mengalir daripada status yang dipegang di pejabat itu, Raja Rozela berkata bekas Timbalan Perdana Menteri itu akan diberi peluang untuk menggunakannya untuk motif rasuah.

“Saya dengan rendah hati menggesa mahkamah memberi tumpuan kepada fakta bahawa tertuduh di sini adalah penjawat awam. Dia seorang penjawat awam.

“Lihat dia sebagai pegawai badan awam. Jangan pandang dia sebagai ahli politik. Dia mungkin seorang ahli politik, tetapi pada masa material dia memegang jawatan menteri.

“Gajinya dibayar oleh kerajaan menggunakan wang pembayar cukai. Dia dibayar untuk berkhidmat kepada orang ramai. Tidak meminta orang ramai melayaninya dengan menyerahkan wang tunai kepadanya.

“Saya menggesa Yang Arif untuk mempertimbangkan dengan serius. Jangan lihat dia sebagai ahli politik, lihat dia sebagai penjawat awam semata-mata,” katanya di hadapan Hakim Mahkamah Tinggi Shah Alam Datuk Mohd Yazid Mustafa.

Raja Rozela seterusnya menegaskan bahawa seorang menteri tidak mempunyai urusan meminta wang diberikan kepadanya dengan alasan untuk kerjaya politik.

“Beliau mungkin hanya seorang inspektor polis atau ahli Parlimen terpilih yang memegang jawatan tertinggi dalam kerajaan, tetapi jika penjawat awam itu dibenarkan menerima sesuatu yang bernilai apabila mereka dilarang menerima atau mendapatkan rasuah di bawah undang-undang antirasuah, mereka boleh dengan mudah memintas larangan itu dengan menerima rasuah dalam bentuk hadiah, atau seperti dalam kes kami, wang tunai yang menyamar atau dilabel sebagai derma politik.

“Kuasa mempunyai kecenderungan untuk rasuah,” tambahnya.

Beliau kemudiannya menggesa mahkamah mengambil kira Seksyen 165 Kanun Keseksaan (yang mana Zahid didakwa) di mana peruntukan undang-undang digubal semata-mata untuk tujuan mengekang dan menghalang penjawat awam daripada menerima apa-apa yang bernilai tanpa pertimbangan daripada mana-mana orang yang mempunyai urusan rasmi dengan mereka.

Dalam mengakhiri hujahannya, Raja Rozela sekali lagi menegaskan bahawa pihak pendakwaan telah mengemukakan bukti yang boleh dipercayai ke atas setiap bahan penting kesalahan yang tidak tergoyahkan walaupun pemeriksaan balas daripada pihak pembelaan.

Zahid juga merupakan Naib Presiden UMNO dan pemangku Timbalan Presiden parti itu antara 2014 dan 2018 apabila wang itu diterima.

Mengikut fakta kes, UKSB memeterai beberapa perjanjian dengan kerajaan Malaysia dan Kementerian Dalam Negeri bagi perkhidmatan kemudahan sistem Visa Luar Negara (VLN) dengan mengendalikan beberapa Pusat Setempat (OSC) di China mulai 2012.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.


PRU-15: Beri peluang calon muda

Gendang telah dipalu memberi isyarat kepada jentera parti-parti politik untuk masuk ke gelanggang bagi berentap merebut kuasa politik negara.

Media-media tempatan pula penuh dengan berita pemimpin politik yang menabik dada dengan megah, dengan keyakinan bahawa mereka telah sedia masuk gelanggang merebut kuasa dalam parlimen dan mendirikan Kerajaan Malaysia.

Persoalannya, adakah parti-parti yang terlibat masih mengemukakan calon yang sama atau sebahagiannya menampilkan calon muda?

Dalam pada itu, calon pilihan raya yang aktif dan ‘popular’ di media sosial mempunyai peluang tinggi untuk menambat hati pengundi, terutamanya golongan muda yang pertama kali menjalankan tanggungjawab mengundi pada Pilihan Raya Umum ke-15 (PRU-15).

Ini kerana pengundi muda secara umumnya mengutamakan calon yang dianggap serta dipercayai berupaya memberi faedah secara langsung kepada golongan itu.

Selain itu, pengundi muda mengutamakan isu yang dianggap ‘sensasi’ antaranya peluang pendidikan tinggi, peluang perniagaan yang disokong dengan bantuan modal dan insentif lain serta peluang pekerjaan yang menjanjikan insentif terbaik dan segera.

Usia calon – lebih muda lebih dianggap ideal – memberi kelebihan kepada calon namun ia juga bergantung kepada beberapa sifat luaran calon muda seperti perawakan, latar belakang teknikal calon, lokaliti dan juga idealisme politik yang ditunjukkan.

Ogos lepas, Dewan Rakyat diberitahu jumlah pengundi yang berdaftar setakat Mei 2022 adalah 21,113,234 orang, dengan 1,141,749 orang atau 5.4 peratus adalah pemilih berumur 18 hingga 20 tahun.

Pilihan Raya Negeri (PRN) Johor yang diadakan pada 12 Mac lepas menjadi medan pertama pelaksanaan Undi18 bagi golongan berusia 18 hingga 20 tahun merasai pengalaman keluar dan melalui proses mengundi bagi memilih wakil rakyat pilihan mereka.

Sementara itu, pensyarah Kanan Sejarah Politik Malaysia, Universiti Sains Malaysia, Dr. Azmi Ariffin berkata, terdapat alternatif yang lebih baik dan relevan sekiranya sesebuah parti itu mengangkat calon muda pada PRU-15 nanti.

Menurutnya, calon muda bukan sahaja berjiwa muda, namun mempunyai asas yang tinggi, bebas bersuara, berdaya saing dan mempunyai idea bernas.

“Pilih (calon) berasaskan prestasi bukan daripada kekuatan sesebuah parti atau kekebalan politik. Orang muda begitu progresif, diyakini dapat menjalankan tugas sebagai Yang Berhormat (YB) dan melakukan kerja dengan bersungguh-sungguh.

“Sekiranya generasi muda diangkat, politik menjadi dinamik. Jika acuan lama kekal tiada perubahan. Kepimpinan lama sudah tidak relevan lagi.

“Berilah peluang kepada orang muda untuk terajui parti politik. Mereka bersikap terbuka dan tidak berfikir dari sudut sebaliknya. Jika berdebat, mereka agak berilmiah berbanding yang lama,” katanya.

Jelasnya, rakyat seharusnya memahami kandungan yang dibawakan calon orang muda dan bukannya usia serta pengalaman yang menjadi ukuran.

“Masyarakat jika faham betul-betul, mereka sepatutnya memilih orang muda. Pilih yang terbaik dan boleh membuat kerja.

“Mentaliti rakyat sama, kanan atau kiri. Itu yang berlaku pertembungan. Paradigma politik yang tidak dapat dipecahkan sehingga hari ini. Mereka tidak berdaya untuk mencabar orang lama dan masih mahu kekal dengan yang lama.

“Cuba buat perubahan terima calon muda. Saya tidak nampak adanya satu dasar yang jelas. Bagaimana rakyat hendak mewujudkan perubahan untuk parti? Mereka cuba hendak kekalkan yang lama, tidak berani untuk mengubah lanskap sedia ada.

“Ini masalah yang timbul, kita terlalu menyokong parti politik bukan orangnya (calon). Cubalah untuk mewujudkan satu bangsa yang tidak lagi berpecah ikut ideologi,” ujarnya.

Tambah beliau, kepimpinan muda juga perlu berusaha untuk mengajak semua pemimpin pelbagai parti duduk berbincang bersama-sama secara terbuka berkenaan perkara ini.

Ditanya mengenai kesesuaian calon PRU dalam kalangan pertubuhan bukan kerajaan (NGO), beliau berkata, masyarakat hari ini dilihat sudah terlalu jauh berpecah, hanya segelitir sahaja yang berubah, manakala yang lain tetap terikat dengan parti.

“Jika diangkat sebagai calon bebas, waima satu nama yang hebat sekalipun, masyarakat tetap akan membuat undian berdasarkan parti. Stigma masyarakat tetap memilih calon daripada parti politik berpengaruh. Memang perlu ada perubahan terutama yang berhubung kait dengan daya pemikiran masyarakat,” ujarnya.


Mak berhutang beli laptop, anak di kolej kata laptop buruk!

Hari ini, 2 pelanggan membatalkan pembelian laptop.

Alasannya adalah anak mereka tak minat dan tak mahu, walau setelah seminggu saya hantar gambar dan juga harga.

“Maaf ustaz. Anak saya kata macam calar-calar. Dia nak yang macam baru.”

“Maaf ustaz. Boleh kurang ke? Anak kata laptop tu buruk sikit”

Saya teringat kisah jual laptop pada seorang pelajar, yang mana saya sanggup drive sampai utara, bawak anak isteri semata-mata sebab ibunya nak minta sangat satu laptop untuk anaknya.

Yang paling sedih, maknya sanggup berhutang dan simpankan duit pada saya selama 6 bulan hanya untuk anaknya yang perlukan sebuah laptop.

Sampai saja di kolejnya, saya pun jumpalah pelajar ini di kantin.

Saya keluarkan laptop. Dan tunjukkan padanya.

“Cik cubalah dulu”

Dia tengok je. Sambil tengok kiri kanan. Kemudian, dia keluarkan handphone, dan taip sesuatu.

Ting! Whatsapp saya masuk.

“Ustaz, anak saya macam tak minat lah. Tapi, saya kata guna laptop ni dulu. Nak beli baru saya tak mampu”.

Saya pandang je budak ni. Pandang kali ni sekali dengan perasaan yang cukup geram.

“Macamana cik? Tak nak cuba ke. On dulu, kemudian tengok lah. Saya dah format dan install semua software sekali antivirus. Cik guna je”.

Dia macam tulah. Senyum pun tidak. Bagi salam pun tak masa jumpa. Muka lawa tapi? Allahu. Saya cuba tahan sabar.

Ting! Whatsapp masuk lagi.

“Ustaz, saya minta maaf. Tengah pujuk ni. Dia kata laptop ni buruk. Malu nanti nak bawak pergi belajar. Dia nak yang laptop terbaru”.

Cukup! Saya letak handphone!

“Cik, saya minta maaf kalau laptop ni nampak macam buruk. Macam lama tapi ini lah yang mak cik mampu belikan. Harga dia RM599 tapi semua masih baik.

“Saya dah belikan sekali charger baru, bateri baru. Cik tahu tak, mak cik kumpul duit 6 bulan, simpan dengan saya, hutang dengan orang semata-mata nak belikan untuk cik. Saya datang beratus kilometer ni sebab mak cik tau tak? Sebab mak. Mak tu sumber berkat. Mak tu jiwa dan hati kita!”

Kali ni sabar tak mampu dah saya pegang.

Saya tak kisah soal laptop ni sangat, cuma saya lebih fikirkan soal mak dia yang bersusah payah demi laptop ni. Ya, itu yang menyakitkan hati ni!

Dia diam dan masih kayu kat depan ni.

“Baiklah. Saya pulangkan duit pada mak cik. Cik tak minat kan? Takpe. InsyaAllah, esok lusa adalah pembeli yang beli nanti.

“Jagalah hati mak. Apa yang mak bagi, ambillah. Yang penting, berkat cik. Berkat. Tak berkat hidup ni, belajarlah tinggi mana pun tak ke mana. Saya minta maaf ya”.

Saya berlalu dengan penuh rasa di jiwa.

Penat lagi. Masa yang habis lagi.

Ting! Whatsapp masuk lagi.

Saya tak mampu baca lagi. Mak dia sedih dan menangis sebab anaknya tak nak laptop yang dibelikan dengan jerih dan payah.

Ingat wahai anak.

Setitis airmata ibu kerana keterasaannya pada kita, akan membuatkan Allah menutupkan segala pintu syurga.

Titik!

Abu Hurairah Roslan
Tukang baiki laptop Plaza Imbi


Hakim diberi pilihan guna budi bicara dalam hukuman mati: PM

Perdana Menteri Datuk Seri Ismail Sabri Yaakob hari ini berkata hukuman mati tidak dimansuhkan dan masih kekal namun perubahan yang dilakukan ialah memberi pilihan kepada hakim untuk menggunakan budi bicara dalam menjatuhkan hukuman.

Beliau berkata langkah itu membolehkan hakim tidak lagi terikat dengan perkataan ‘mandatori’ bagi hukuman mati yang menyebabkan mahkamah tidak mempunyai pilihan selain menjatuhkan hukuman gantung sampai mati seperti diperuntuk undang-undang contohnya dalam kesalahan mengedar dadah, lapor Bernama.

“Kita berpandangan setiap manusia perlu diberikan peluang kedua. Jika ada dua pilihan (hukuman) dan jika dirasakan orang itu memang penjenayah tegar mengedar dadah sehingga menyebabkan ratusan ribu orang mati, boleh dihukum mati dan dibenarkan untuk jatuhkan hukuman mati.

“Tetapi jika dirasakan daripada budi bicara patut diberikan peluang kedua untuk berubah menjadi lebih baik dan hendak diberikan hukuman penjara seumur hidup dengan sebat maka hakim boleh meminda hukuman mati mandatori kepada hukuman tersebut,” katanya.

Ismail Sabri, yang juga Ahli Parlimen Bera, berkata demikian pada sidang media selepas merasmikan Mesyuarat Agung Tahunan Persatuan Orang Asli Semenanjung Malaysia (POASM) di Dewan Majlis Daerah Bera, Padang Luas di sini hari ini.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar menerusi kenyataan hari ini memaklumkan kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah.

Katanya keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau semasa mesyuarat Jemaah Menteri pada 8 Jun lepas.


Kluster tempat kerja naik: Kerajaan beri amaran kepada majikan

Kerajaan memberi amaran kepada majikan yang tidak membenarkan kakitangan mereka menjalani kuarantin kendiri sementara menunggu hasil keputusan ujian Covid-19.

Amaran itu dibuat susulan peningkatan jumlah kluster akibat jangkitan Covid-19 di tempat kerja yang menunjukkan trend membimbangkan kebelakangan ini, apabila mencatatkan 44 kluster mulai 2 hingga 8 Mei berbanding 24 kluster pada tempoh 25 April hingga 1 Mei.

Menteri Kesihatan Datuk Seri Dr Adham Baba berkata, situasi membimbangkan itu menunjukkan peningkatan sebanyak 83.3 peratus bagi tempoh tersebut.

Daripada 19 kluster baharu yang dilaporkan hari ini, tujuh adalah kluster tempat kerja iaitu di Kuala Selangor dengan enam kes positif; Hulu Langat (10); Muar dan Tangkak (33); Seberang Perai Utara, Tengah dan Selatan (37); Kota Setar, Kula Muda, Pendang dan Yan (10); dan Kota Kinabalu, KOta Belud, Papar, Penampang, Putatan, Ranau, Sandakan, dan Tuaran (26).

Oleh itu, katanya, mana-mana majikan yang tidak membenarkan kakitangan menjalani kuarantin kendiri boleh dikenakan tindakan mengikut Akta Pencegahan dan Pengawalan Penyakit Berjangkit 1988 (Akta 342)

“Kakitangan sekiranya positif perlu menjalani kuarantin wajib selama 10 hari manakala yang negatif pula disaran melaksanakan pengasingan secara sukarela.

“Jika didapati ada majikan tidak benarkan kuarantin, ada peruntukan di bawah Akta 342 yang boleh mengenakan penalti terhadap mereka.

“Tindakan boleh diambil jika majikan tidak membenarkan pekerja mereka sama ada disyaki, berkemungkinan atau sedang diuji menjalani kuarantin kendiri sehingga keputusan diperoleh,” katanya pada sidang media bersama Menteri Penyelaras Program Imunisasi Covid-19 Kebangsaan Khairy Jamaluddin, hari ini.

Dr Adham berkata trend peningkatan kes kematian akibat Covid-19 dikesan dalam masa enam minggu iaitu sejak 21 hingga 27 Mac iaitu 22 kes; diikuti masing-masing 35 kes pada dari 28 Mac hingga 3 April dan dari 4 hingga 10 April; 49 kes dari 11 hingga 17 April; 56 kes dari 18 hingga 24 April dan 95 kes dari 25 April hingga 1 Mei.


PN tanding 28 kerusi untuk tubuh kerajaan tanpa kerjasama parti lain

Langkah Perikatan Nasional (PN) untuk bertanding di semua 28 kerusi Dewan Undangan Negeri (DUN) pada Pilihan Raya Negeri (PRN) Melaka, antara lain bagi menunjukkan bahawa gabungan itu serius untuk membentuk kerajaan negeri yang bersih tanpa kerjasama pihak lain.

Selain memastikan akan wujud sebuah kerajaan negeri yang adil, saksama, berintegriti, menentang rasuah dan menolak penyelewengan, PN, khususnya Bersatu tidak memerlukan ihsan UMNO untuk menjalin kerjasama menghadapi pihak lain.

Perkara ini diakui Pengerusi PN Melaka, Datuk Mohd Rafiq Naizamohideen sambil menegaskan ketiga-tiga parti utama dalam gabungan itu – Bersatu, PAS dan Gerakan – yang akan menghadapi PRN Melaka sentiasa berusaha mengukuhkan PN.

Beliau yang juga calon PN bagi kerusi DUN N23 Telok Mas berkata, pendirian UMNO untuk menerima PAS jika Barisan Nasional (BN) menang PRN Melaka dibuat atas hak UMNO.

Sebaliknya beliau yakin PAS tetap memilih kekal bersama PN walaupun mengetahui UMNO yang membentuk persefahaman dengan parti Islam itu menerusi Muafakat Nasional, tidak menerima Bersatu.

“PN tidak pernah menunggu UMNO untuk bersetuju walaupun pada peringkat awal terbuka untuk bekerjasama atas nama perpaduan ummah dan rakyat.

“Parti-parti komponen PN, PAS dan Gerakan terus memperkasa PN setelah UMNO menolak.

“Sebab itu PN bertanding 28 kerusi DUN untuk menunjukkan keseriusan PN dalam membentuk kerajaan negeri tanpa kerjasama dengan mana-mana pihak,” katanya hari ini diminta mengulas kenyataan Timbalan Presiden UMNO, Datuk Seri Mohamad Hasan bahawa UMNO bersedia menerima PAS sekiranya BN menang PRN Melaka.

Sementara itu, Mohd Rafiq berkata manifesto PN yang akan dilancarkan oleh Pengerusi PN, Tan Sri Muhyiddin Yassin pada jam 5 petang di Shah Alam, Selangor, Ahad ini secara hibrid, akan meliputi segenap aspek dan lapisan masyarakat pelbagai kaum di Melaka.

“Manifesto itu bersifat menyeluruh atau holistik dan tiada pihak yang akan tertinggal. Semua golongan, kaum, agama dan budaya akan menerima manfaat bersama.

“Manifesto ini membuktikan bahawa PN adalah satu wadah perjuangan buat rakyat berbilang bangsa dan tidak hanya terhad kepada satu-satu kaum sahaja,” katanya.


RUU Anti Lompat Parti diluluskan di DUN Sabah, Hajiji lega

Persidangan Dewan Undangan Negeri (DUN) Sabah hari ini meluluskan Rang Undang-undang Perlembagaan Negeri Sabah (Pindaan) 2023 yang melarang wakil rakyat melompat parti.

Rang Undang-undang itu mendapat sokongan melebihi majoriti dua pertiga ahli dewan selepas ia bentangkan oleh Ketua Menteri Datuk Seri Hajiji Noor hari ini, dengan 75 Ahli Dewan Undangan Negeri (ADUN) menyokong manakala empat ADUN tidak hadir, lapor Bernama.

Berdasarkan Perkara 43 Perlembagaan Negeri Sabah, sebarang pindaan terhadap Perlembagaan memerlukan sokongan majoriti lebih dua pertiga daripada ADUN Sabah pada bacaan kedua dan ketiga usul tersebut.

Pada bacaan kali kedua rang undang-undang itu, Ketua Pembangkang DUN Sabah Datuk Seri Mohd Shafie Apdal (Warisan-Senallang) bangun mencadangkan supaya undi belah bahagian bagi Fasal 2 rang undang-undang tersebut, iaitu fasal itu bertujuan menggugurkan Perkara 6 (7) dalam Perlembagaan tersebut.

Empat fasal dalam rang undang-undang itu diluluskan dengan suara terbanyak, manakala undi belah bahagian bagi Fasal 2 itu disokong 61 ADUN yang bersetuju Perkara 6(7) Perlembagaan Negeri digugurkan, 14 ADUN tidak bersetuju, manakala empat ADUN tidak hadir.

Bagi bacaan ketiga rang undang-undang itu, seramai 75 ADUN menyatakan sokongan manakala empat ADUN tidak hadir.

Hajiji ketika menggulung perbahasan usul itu berkata rang undang-undang itu bertujuan menggugurkan Perkara 6(7) dalam Perlembagaan Negeri Sabah adalah kerana ia tidak lagi selaras dengan kehendak di bawah Perkara 6(3) berikutan situasi politik semasa.

Perkara 6(3) antara lain merujuk tentang Yang Dipertua Negeri Sabah melantik seorang Ketua Menteri yang merupakan seorang ADUN negeri yang pada pertimbangannya mendapat kepercayaan majoriti ahli dewan.

Perkara 6(7) pula merujuk sebuah parti politik yang memenangi kerusi majoriti pada pilihan raya, ketua parti itu merupakan seorang ADUN Sabah yang mempunyai kemungkinan mendapat kepercayaan majoriti ahli dewan.

Menjelas lanjut, Hajiji berkata sejak Pilihan Raya Umum ke-14 pada 2018, tiada sebuah parti politik yang memperoleh majoriti untuk mentadbir negeri dan sejak itu kerajaan negeri ditadbir oleh gabungan parti politik.

“Tiada mana-mana parti menang kerusi majoriti dan kerajaan negeri jadi tergantung atau ‘hung government’, terjadi di negeri ini sejak 2018. Kerajaan negeri sejak 2018 adalah sebuah kerajaan gabungan, jadi ini tidak memenuhi kehendak Perkara 6(7) itu.

“Ini (pindaan) memudahkan TYT (Yang Dipertua Negeri Sabah) membuat keputusan mengikut budi bicara, siapa dapat sokongan majoriti itu dan ruang TYT memikirkan kalau sokongan (sebuah parti) tidak melebihi 50 peratus itu bagaimana kedudukan gabungan dan sokongan wakil rakyat,” katanya.

Sementara itu, beliau berkata pindaan Perlembagaan hari ini tidak melibatkan ADUN dilantik kerana mereka tersebut tidak dipilih pada pilihan raya oleh rakyat dan tidak mempunyai kawasan yang diwakili.

“Ia lebih kepada sering diperkatakan prinsip wakil yang telah dipilih oleh rakyat itu mengekalkan kepercayaan yang diberikan kepada rakyat kepada mereka. Maka pindaan ini melibatkan ADUN yang dipilih rakyat dan bukan ADUN dilantik,” katanya.

Sabah mempunyai seramai 79 ADUN dengan 73 daripadanya dipilih manakala enam dilantik.


Pelaburan tinggi dalam vaksin mampu bawa pulangan jangka panjang: PM

Walaupun kerajaan membuat pelaburan tinggi bagi menghasilkan vaksin sendiri, ia dijangka akan memberi pulangan jangka masa panjang yang berbaloi kepada rakyat, kata Datuk Seri Ismail Sabri Yaakob.

Perdana Menteri berkata inisiatif Pelan Hala Tuju Pembangunan Vaksin Negara (PPVN) serta penubuhan Institut Genom dan Vaksin Malaysia (MGVI) akan mencorak laluan dalam mengeluarkan produk vaksin sendiri yang berkualiti, berkesan dan selamat mengikut syarat ditetapkan Bahagian Regulatori Farmasi Negara (NPRA).

Walaupun pembangunan R&D dan penghasilan vaksin ini merupakan suatu pelaburan yang tinggi, tetapi ia berpotensi memberikan pulangan jangka panjang buat Keluarga Malaysia melalui penjimatan kos merawat penyakit selain membawa pelaburan syarikat multinasional ke Malaysia.

“Melalui pelaksanaan PPVN dan penubuhan MGVI ini, modal insan berkemahiran tinggi dalam pelbagai bidang penyelidikan terutamanya yang berkaitan dengan kesihatan dan vaksin akan dapat dilahirkan,” katanya pada majlis pelancaran PPVN dan MGVI di Institut Genom Malaysia (MGI) hari ini.

Beliau berkata berkata PPVN tidak akan tertumpu hanya pada vaksin Covid-19 semata-mata, tetapi ia diperluaskan juga kepada vaksin bagi penyakit lain antaranya pembangunan vaksin untuk kanser kepala dan leher oleh Pusat Penyelidikan Kanser.

Jelasnya lagi, terdapat tiga projek bersedia untuk dilaksanakan melalui PPVN iaitu pertama melibatkan projek penghasilan dua jenis vaksin Covid-19 menggunakan virus yang dilemahkan (inactivated) dan mRNA yang dibangunkan Institut Penyelidikan Perubatan (IMR).

Bagi tujuan itu jumlah disalurkan oleh kerajaan melibatkan peruntukan penyelidikan Kementerian Kesihatan (KKM) dan SUKUK Prihatin (bantuan khas peruntukan penyelidikan Covid-19) yang berjumlah RM3.5 juta.

Projek kedua, kata beliau adalah vaksin kolera yang dibangunkan hasil kerjasama antara Universiti Sains Malaysia (USM) dan Universiti Institut Perubatan, Sains dan Teknologi Asia (AIMST), dengan ementerian Sains, Teknologi dan Inovasi (MOSTI) turut membiayai projek itu menggunakan Dana Penyelidikan Strategik (SRF) sebanyak RM10.5 juta bagi “Pembangunan Vaksin Mukosa/Oral/Subunit Terhadap Kolera, Tuberkulosis dan Covid-19”.

“Sementara itu, yang ketiga melibatkan projek Penilaian Praklinikal Vaksin Kanser Terapeutik untuk Rawatan Kanser Kepala dan Leher oleh Cancer Research Malaysia (CRM) berjumlah RM3 juta yang dibiayai oleh MOSTI.

“Bagaimanapun, memandangkan tiada kemudahan ujian klinikal iaitu yang pertama terhadap manusia di Malaysia lagi pada ketika ini, maka CRM akan menjalankan ujian klinikal bermula Februari 2022 sehingga Mac 2023 di United Kingdom,” katanya.

Selain itu, inisiatif tersebut juga akan dapat menyediakan peluang pekerjaan kepada rakyat selain meningkatkan taraf hidup serta kesihatan rakyat Malaysia.

“Lebih banyak peluang pekerjaan akan dapat diwujudkan untuk Keluarga Malaysia sekali gus membantu meningkatkan jumlah tenaga pekerja mahir dan meningkatkan taraf hidup serta kesihatan rakyat,” katanya lagi.


C4 Center gesa Azam Baki diganti segera

Pusat Memerangi Rasuah dan Kronisme (C4 Center) menggesa Ketua Pesuruhjaya SPRM Azam Baki diganti segera selepas kenyataannya mempertahankan pengumuman peruntukan tambahan oleh Timbalan Perdana Menteri Ahmad Zahid Hamidi ketika musim pilihan raya.

Menurut C4 Center, Azam perlu diganti sebagai sebahagian daripada pembaharuan segera bagi memastikan kebebasan terhadap SPRM dalam menjalankan tugas.

“Pembaharuan segera mesti dilaksanakan bagi memastikan kebebasan SPRM termasuk mengganti ketua pesuruhjaya kerana Azam berulang kali menunjukkan kredibiliti SPRM telah merosot di bawah kepimpinannya,” katanya dalam satu kenyataan, hari ini.

Katanya, terdapat alasan undang-undang untuk SPRM menyiasat pengumuman Zahid baru-baru ini mengenai geran persekutuan untuk kumpulan belia Terengganu kerana ada petunjuk bahawa jumlah itu mungkin dinaikkan bergantung kepada keputusan pilihan raya negeri (PRN).

Menurut C4 lagi, SPRM mesti memulakan siasatan ke atas pengumuman Zahid itu untuk memastikan sama ada wujud kesalahan pilihan raya dan jika tidak disiasat, SPRM perlu menjelaskan alasannya.

Terdahulu Azam dilaporkan berkata pengumuman itu tiada unsur rasuah dan pemberian seumpama itu bukan rasuah.

“Ini adalah sebuah kerajaan pemerintah yang boleh melaksanakan inisiatif yang difikirkan wajar untuk rakyat.

“Pada hemat saya, tiada masalah berhubung isu pemberian geran ini kerana ia merupakan inisiatif kerajaan. Jadi kalau inisiatif peruntukan yang telah diluluskan kerajaan, ia tiada unsur rasuah,” katanya,

Sehari sebelum penamaan calon, Zahid mengumumkan geran tambahan berjumlah RM100,000 kepada Persatuan Belia Gabungan Lembaga Kemajuan Terengganu Tengah (Ketengah) selain peruntukan sebanyak RM250,000 untuk Majlis Belia Malaysia Terengganu.

Turut diumumkan peruntukan sebanyak RM200,000 bagi persatuan permotoran di negeri itu malah katanya jumlah itu mungkin bertambah bergantung kepada prestasi golongan itu dalam pilihan raya negeri (PRN) pada 12 Ogos ini.

“Itu baru saya (umum peruntukan), selepas ini PM naik dia akan tambah insya-Allah. Asalkan pada 12 Ogos nanti para belia mengikut gelombang biru dan gelombang merah yang ada di Terengganu. Boleh? Kalau makin kuat tepukan, makin banyak PM akan luluskan,” katanya.

Pengumuman itu dikritik pelbagai pihak termasuk Presiden MUDA, Syed Saddiq Syed Abdul Rahman dan bekas menteri kesihatan, Khairy Jamaluddin yang menyifatkannya sebagai sogokan menjelang PRN.

Malah Gabungan Pilihan Raya Bersih dan Adil (Bersih) sendiri menegaskan pengumuman Presiden UMNO itu melanggar larangan 3C yang digariskan.

Menurut Bersih, Zahid yang juga Menteri Kemajuan Desa dan Wilayah secara jelas mengenakan syarat jumlah peruntukan itu akan dinaikkan sekiranya parti kerajaan menang dalam PRN pada 12 Ogos ini.

Namun Anwar mempertahankan pengumuman dibuat anak muridnya itu sambil menegaskan ia dibuat sebelum hari penamaan calon dan tiada kaitan dengan PRN.


Kes baharu turun bawah 3,000 semalam, 9 kematian dilaporkan

Kementerian Kesihatan (KKM) memaklumkan jangkitan baharu harian Covid-19 di seluruh negara semalam (Ahad, 31 Julai) turun kepada 2,783 kes, berbanding 4,271 kes yang dilaporkan pada Sabtu.

Pada masa sama, KKM berkata sembilan pesakit meninggal dunia akibat komplikasi Covid-19, termasuk empat kes kematian di luar fasiliti kesihatan atau kes ‘brought in death’ (BID).

Jumlah jangkitan semalam menjadikan kumulatif positif Covid-19 sejak Januari 2020 meningkat kepada 4,680,053 kes, dengan 4,598,778 pesakit telah sembuh, termasuk 4,482 yang pulih semalam.

Data laman sesawang GitHUB KKM menunjukkan daripada jumlah kes baharu berkenaan, 1,919 kes melibatkan individu yang menerima dos penggalak vaksin Covid-19, diikuti 516 kes (penerima dos kedua); 323 kes (individu tidak divaksinasi); dan 25 kes (individu belum lengkap vaksinasi).

Menurut KKM, kes aktif Covid-19 sehingga kini turun kepada 45,306 berbanding 47,014 kes yang direkodkan pada Sabtu, termasuk 43,753 pesakit masih menjalani kuarantin di rumah (45,487 sehingga Sabtu), dan 22 lagi ditempatkan di PKRC (19 pada Sabtu).

Jumlah pesakit yang dirawat di hospital pula sebanyak 1,477, berbanding 1,446 pesakit pada Sabtu, manakala 54 pesakit dimasukkan ke unit rawatan rapi (62 pada Sabtu) dengan 32 daripadanya memerlukan alat bantuan pernafasan (34 pada Sabtu).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Bagi sembilan kes kematian yang dilaporkan semalam, tiga membabitkan Selangor, dan masing-masing satu di Kedah, Kuala Lumpur, Perak, Pulau Pinang, Sabah dan Sarawak.

Jumlah itu menjadikan seramai 35,969 pesakit meninggal dunia sejak Mac 2020 hingga semalam, dengan 7,641 daripadanya adalah kes BID.


2,007 kes semalam, 5 kematian

Kementerian Kesihatan (KKM) memaklumkan jangkitan baharu Covid-19 di seluruh negara semalam, (Jumaat, 30 September 2022) meningkat sedikit kepada 2,007 kes berbanding 1,867 pada Khamis.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 meningkat kepada 4,840,879 kes, dengan 4,778,736 pesakit telah sembuh, termasuk 1,407 pesakit yang pulih semalam.

Daripada jumlah jangkitan baharu semalam, 1,456 kes melibatkan individu yang telah menerima suntikan dos penggalak vaksin Covid-19, diikuti 371 kes (penerima dua dos); 171 kes (individu tidak divaksinasi); dan sembilan kes (individu yang belum lengkap divaksinasi).

Data laman sesawang CovidNOW yang dikemas kini pagi tadi menunjukkan sehingga kini sebanyak 25,769 kes masih aktif, meningkat semula berbanding 25,174 yang dicatat pada Khamis.

Jumlah itu termasuk, 24,713 pesakit yang masih menjalani kuarantin di rumah, meningkat berbanding 23,071 pesakit pada Khamis. Semalam adalah hari keempat berturut-turut tiada pesakit Covid-19 yang dirawat di PKRC.

Jumlah pesakit yang dirawat di hospital pula turun semula kepada 1,014, berbanding 1,060 pesakit pada Khamis, manakala seramai 42 pesakit dirawat di unit rawatan rapi (43 pada Khamis), dengan 19 daripadanya memerlukan alat bantuan pernafasan (24 pada Khamis).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, lima pesakit dilaporkan meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes brought in death (BID).

Daripada jumlah kematian itu, dua kes dilaporkan di Selangor dan masing-masing satu di Johor, Perak dan Sabah (BID).

Jumlaj itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,374 kes, termasuk 7,733 kes pesakit meninggal dunia di luar fasiliti kesihatan atau brought in death (BID).


Ramalan Agenda Daily berhubung pembebasan Zahid jadi kenyataan

Pembebasan Ahmad Zahid Hamidi daripada pertuduhan kes rasuah dihadapinya tidak mengejutkan, malahan ia sudah dijangka sejak awal lagi.

Agenda Daily sebelum ini sudah membuat ramalan dan bayangan berhubung pembebasan Zahid sehinggakan macai-macai dan pengikut tegar Anwar Ibrahim kepanasan apabila mendakwa ia satu fitnah, tetapi kini sudah terbukti selepas kerajaan campuran menggugurkan kes mahkamahnya.

Sejak beberapa bulan lalu, sudah nampak isyarat dan bayangan kerajaan campuran dipimpin Anwar akan membebaskan Presiden UMNO itu dengan beberapa siri keputusan mahkamah sebelum ini.

Lebih mengejutkan adalah langkah kerajaan campuran menyingkirkan Timbalan Pendakwa Raya, Datuk Raja Rozela Raja Toran daripada mengetuai pasukan pendakwaan dalam perbicaraan rasuah dihadapi Zahid pada bulan lepas (Ogos).

Raja Rozela mengetuai pendakwaan, di mana Zahid berdepan 47 pertuduhan iaitu 12 bagi pecah amanah, lapan berhubung rasuah dan 27 pertuduhan pengubahan wang haram membabitkan puluhan juta ringgit dana milik Yayasan Akalbudi.

Mahkamah sebelum ini juga turut membenarkan pasport Zahid dikembalikan secara kekal atas alasan kononnya perlu menjalankan urusan rasmi kerajaan.

Malah pasukan peguam Zahid juga sebelum ini turut membuat permohonan untuk membuang kes rasuah Yayasan Akalbudi yang dihadapinya di mahkamah.

Sebenarnya, rancangan dan usaha untuk membebaskan Zahid sudah bermula sejak awal lagi selepas pelantikannya sebagai Timbalan Perdana Menteri yang dibuat oleh Anwar sebaik menjadi ketua kerajaan hujung tahun lalu.

Anwar yang juga cikgu kepada Zahid itu walaupun menerima kecaman dan kritikan supaya tidak melantik anak muridnya itu tidak menghiraukan nasihat dan meneruskan keputusannya dengan memberi jawatan kedua tertinggi dalam kerajaan.

Lebih ironi lagi, pembebasan Zahid pada Isnin lalu dibuat selepas pelantikan Peguam Negara baharu yang diumumkan oleh kerajaan campuran diketuai Anwar.

Walaupun Anwar cuba menafikan campur tangannya dalam keputusan Peguam Negara memohon untuk menamatkan prosiding kes mahkamah Zahid, namun persepsi umum adalah sebaliknya dengan ramai beranggapan keputusan membebaskan anak muridnya sememangnya sudah dirancang.

Susulan keputusan mahkamah baru-baru ini, Anwar sudah dijangka akan cuba mencipta naratif seolah-olah kerajaan campuran tidak campur tangan dalam pembebasan Zahid.

Namun, kronologi percaturan politik yang dibuat oleh Anwar sudah boleh dibaca dan langkah membebaskan Zahid sudah boleh diagak akan berlaku sejak awal-awal lagi.

Terdahulu, selepas 77 hari dibicarakan di Mahkamah Tinggi, Zahid dibebaskan tanpa dilepaskan (DNAA) daripada 47 pertuduhan membabitkan Yayasan Akalbudi selepas Pejabat Peguam Negara (AGC) membuat permohonan berkenaan kepada mahkamah.

Hakim Datuk Collin Lawrence Sequerah (kini Hakim Mahkamah Rayuan membenarkan permohonan AGC supaya prosiding perbicaraan diberhentikan bagi semua pertuduhan terhadap Zahid pada Isnin lalu.

Berikut adalah kronologi kes Zahid:

3 Julai 2018

Zahid ke Ibu Pejabat SPRM dipercayai bagi membantu siasatan kes dana Yayasan Akalbudi (YAB).

10 Oktober 2018

Zahid memberi keterangan kepada SPRM dipercayai bagi membantu siasatan kes dana YAB.

11 Oktober 2018

Zahid memberi keterangan kali ketiga kepada SPRM berhubung kes sama.

12 Oktober 2018

Zahid memberi keterangan kali keempat selama lebih tujuh jam kepada SPRM.

18 Oktober 2018

Zahid ditahan SPRM berhubung salah guna kuasa, pecah amanah dan pengubahan wang haram melibatkan dana yayasan itu.

19 Oktober 2018

Zahid didakwa di Mahkamah Sesyen Kuala Lumpur atas 10 tuduhan pecah amanah dan lapan tuduhan rasuah berjumlah RM42,083,132.99 dan 27 tuduhan pengubahan wang haram berjumlah RM72,063,618.15.

14 Disember 2018

Zahid didakwa lagi di Mahkamah Sesyen atas satu pertuduhan tambahan iaitu pecah amanah wang berjumlah RM10 juta milik YAB.

20 Februari 2019

Zahid didakwa lagi di Mahkamah Sesyen atas satu pertuduhan tambahan pecah amanah wang berjumlah RM260,000 milik YAB.

28 Februari 2019

Kes di Mahkamah Sesyen dipindahkan ke Mahkamah Tinggi Kuala Lumpur.

18 November 2019

Perbicaraan hari pertama di hadapan Hakim Datuk Collin Lawrence Sequerah (kini Hakim Mahkamah Rayuan) bermula.

10 Ogos 2020

Pada hari ke-49 perbicaraan, pasukan pendakwaan meminda 12 pertuduhan bagi kes pecah amanah dan dua pertuduhan rasuah membabitkan dana Yayasan Akalbudi.

19 Mac 2021

Pendakwaan menutup kesnya selepas 53 hari perbicaraan dan mendengar keterangan 99 orang saksi.

24 Ogos 2021

Mahkamah Tinggi mengeluarkan sapina kepada seorang doktor pakar dari hospital swasta Shah Alam, bagi memberi penjelasan keadaan kesihatan Zahid, selepas tertuduh tidak hadir prosiding kesnya.

25 Ogos 2021

Doktor pakar itu memaklumkan bahawa Zahid ‘mungkin’ boleh menghadiri prosiding kes rasuahnya pada 6 September.

6 September 2021

Hujahan kes di akhir kes pendakwaan bermula.

8 September 2021

Hakim memberi amaran kepada orang ramai agar tidak membuat sebarang komen di media sosial berkaitan perbicaraan kes tersebut.

7 Oktober 2021

Zahid membuat permohonan di Mahkamah Tinggi supaya pasportnya dikembalikan sementara bagi membolehkannya ke Jerman untuk mendapat rawatan tulang belakangnya.

11 Oktober 2021

Hakim Mahkamah Tinggi membenarkan permohonan Zahid untuk mengembalikan pasportnya bagi mendapatkan rawatan itu.

22 November 2021

Perbicaraan kes ditangguhkan selepas prosiding berlangsung seketika kerana peguam bela Zahid diserang penyakit gout.

6 Disember 2021

Hakim Collin menetapkan 24 Januari 2022 untuk keputusan kes di akhir kes pendakwaan.

24 Januari 2022

Mahkamah Tinggi memerintahkan Zahid membela diri terhadap 47 tuduhan rasuah, pecah amanah dan pengubahan wang haram dana Yayasan Akalbudi.

13 April 2022

Zahid mula membela diri secara bersumpah dan menafikan pertuduhan terhadapnya.

8 Disember 2022

Zahid telah mengemukakan representasi pertama kepada Jabatan Peguam Negara (AGC).

25 Januari 2023

Zahid telah mengemukakan representasi kedua kepada AGC.

28 Februari hingga 7 Mac 2023

Empat lagi representasi difailkan dengan membangkitkan isu dan bukti baharu.

21 Ogos 2023

Suami penyanyi terkenal tanah air, Datuk Seri Siti Nurhaliza Tarudin iaitu Datuk Seri Khalid Mohamad Jiwa hadir di Mahkamah Tinggi selaku saksi pembelaan kelapan Ahmad Zahid.

24 Ogos 2023

Pihak pembelaan memohon Peguam Negara menyegerakan keputusan representasi bagi mengkaji semua pertuduhan terhadap Menteri Kemajuan Desa dan Wilayah ini.


Pengurus bank sahkan lebih RM90 juta masuk akaun peribadi Najib

Akaun bank peribadi AmIslamic Datuk Seri Najib Razak telah menerima lebih RM90 juta melalui hanya dua transaksi pada 2012, kata seorang pegawai bank itu kepada Mahkamah Tinggi Kuala Lumpur, hari ini (26 September 2022).

Memberi keterangan sebagai saksi pendakwaan ke-37 dalam perbicaraan Najib berhubung penyelewengan RM2.28 bilion dana 1Malaysia Development Berhad (1MDB), pengurus cawangan bank AmIslamic Jalan Raja Chulan R. Uma Devi mengesahkan kedua-dua transaksi ini berdasarkan dokumen bank.

Berdasarkan penyata bank bertarikh 14 November 2012 untuk nombor akaun AmIslamic Najib berakhir 969-4, Uma Devi mengesahkan bahawa sejumlah RM15,149,963.64 direkodkan sebagai dipindahkan pada 31 Oktober 2012.

Berdasarkan penyata bank bertarikh 14 Disember 2012 untuk akaun yang sama, Uma Devi mengesahkan sejumlah RM75,749,963.64 masuk ke akaun itu pada 20 November 2012.

Apabila kedua-dua urus niaga melebihi RM15 juta dan lebih RM75 juta ini dikira, jumlahnya akan mencecah RM90,899,927.28 atau lebih RM90 juta, memetik laporan MalayMail, hari ini.

Pihak pendakwaan sebelum ini berkata bahawa wang daripada 1MDB telah diselewengkan dalam empat fasa berasingan dan ini menyebabkan lebih RM2.28 bilion dimasukkan ke akaun Najib.

Empat fasa itu didakwa berkaitan dengan empat pertuduhan salah guna kuasa yang dihadapi Najib di bawah undang-undang antirasuah dalam perbicaraan 1MDB ini.

Pada hari pertama perbicaraan, pihak pendakwaan berkata ia akan menunjukkan bahawa dana 1MDB telah dipindahkan dalam pelbagai transaksi ke akaun Najib, iaitu AS$20 juta bersamaan RM60,629,839.43 atau lebih RM60 juta daripada fasa pertama.

AS$30 juta bersamaan dengan RM90,899,927.28 atau lebih RM90 juta (fasa kedua), AS$681 juta bersamaan RM2,081,476,926 atau lebih RM2 bilion (fasa ketiga), dan urus niaga dalam pound British yang bersamaan dengan RM4,093,500 dan RM45,837,485.70 daripada jumlah keseluruhan RM49,930,985.70 juta atau lebih RM49 juta (fasa keempat).

Jumlah dana 1MDB yang dikatakan pihak pendakwaan akan dibuktikan telah memasuki akaun Najib daripada keempat-empat fasa akan berjumlah RM2,282,937,678.41 atau lebih RM2.28 bilion.

Selain empat pertuduhan rasuah berhubung dakwaan salah guna kuasa, Najib juga menghadapi 21 pertuduhan pengubahan wang haram.

Perbicaraan Najib di hadapan hakim Mahkamah Tinggi Datuk Collin Lawrence Sequerah disambung petang ini.


Banjir dan orang baru berniaga, elok PRU tahun depan: Saifuddin

Pelbagai faktor perlu dipertimbangkan sebelum dapat mengadakan pilihan raya umum ke-15 (PRU-15), antaranya cuaca dan para peniaga yang baharu dapat bernafas semula selepas bergelut dengan pandemik Covid-19.

Bagi Ahli Majlis Pimpinan Tertinggi Bersatu, Datuk Seri Saifuddin Abdullah, PRU-15 sepatutnya diadakan pada tahun depan kerana tidak lama lagi rakyat bakal berdepan musim banjir dan para peniaga baharu sahaja dapat mula berniaga semula selepas beberapa lama berdepan penularan Covid-19.

“Kalau tanya kami secara keseluruhannya, lebih sesuai kita jangka habiskan tempoh yang sedia ada, yakni sampai tahun depan.

“Ini dah hujung tahun dan kita bimbang banjir, selain itu kebanyakan orang yang berniaga, mereka baru mula (berniaga) selepas Covid-19, jadi kalau ada pilihan raya dalam suasana sekarang sedikit sebanyak mengganggu (perniagaan) mereka.

“(Dan) setakat yang saya tahu, teman-teman ahli Parlimen dan parti politik, majoritinya lebih cenderung supaya pilihan raya diadakan pada tahun depan,” katanya dipetik laooran media selepas menghadiri satu program di Kuantan hari ini.

Untuk rekod, Jabatan Meteorologi Malaysia (MetMalaysia) meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Sementara itu, para peniaga juga baharu sahaja dapat berniaga seperti biasa semula susulan kelonggaran diberikan kerajaan sejak berlaku penularan Covid-19 yang menjejaskan punca rezeki rakyat.

Bagaimanapun, UMNO nampaknya tidak sabar untuk terus mendesak Perdana Menteri Datuk Seri Ismail Sabri Yaakob supaya membubarkan Parlimen bagi memberi laluan PRU-15 diadakan dengan segera.

Terbaharu, Presiden UMNO, Datuk Seri Ahmad Zahid Hamidi mengadakan satu perhimpunan raksasa dengan memanggil penyokong parti berkumpul di ibu kota bagi membuat desakan PRU-15 segera, ia susulan hukuman penjara yang dijatuhkan terhadap bekas Presidennya, Datuk Seri Najib Razak baru-baru ini.

Menurut laporan, Timbalan Presiden UMNO, Datuk Seri Mohamad Hasan memberitahu Ismail Sabri sebenarnya sudah berjanji untuk mengadakan PRU-15 pada tahun ini juga, menurut laporan media.

Penganalisis melihat langkah UMNO untuk mengadakan PRU-15 segera bertujuan untuk menyelamatkan kumpulan Kluster Mahkamah yang sedang berdepan pendakwaan ketika ini.


Sabar sekejap! Ada harapan untuk rentas negeri, kata Khairy

Kerajaan mempertimbangkan lebih banyak kelonggaran prosedur operasi standard (SOP), termasuk pergerakan rentas negeri, akan diberikan dalam tempoh terdekat, kata Menteri Kesihatan, Khairy Jamaluddin.

Beliau menjelaskan perbincangan berhubung kelonggaran SOP sedang giat dijalankan bersandarkan fakta sains dan petunjuk situasi Covid-19 semasa.

Beliau berkata, kerajaan bertekad untuk meningkatkan lagi kadar pemberian vaksin di negeri-negeri tertentu yang masih merekodkan liputan di bawah paras 60 peratus seperti Sabah, Kelantan, Kedah, Perak, Johor, Terengganu, Pahang dan Pulau Pinang.

“Saya sudah bincang perkara ini (pergerakan rentas negeri dan kelonggaran SOP) dengan DG (Ketua Pengarah Kesihatan, Tan Sri Dr Noor Hisham Abdullah) dan kita sudah putuskan beberapa siri cadangan.

“Ia akan dibentangkan dalam sidang Majlis Keselamatan Negara (MKN) dalam masa terdekat. Ada harapan untuk rentas negeri, cuma saya minta sabar sekejap lagi, sikit saja masa lagi,” katanya pada sidang media hari ini.

Khairy berkata ini kerana pembukaan sempadan negeri untuk pergerakan, bakal mengundang risiko.

“Ada beberapa negeri yang nilai ambang vaksinasi masih rendah, justeru, menjelang September semua negeri akan capai liputan dos vaksin lengkap dalam kalangan individu dewasa sebanyak 60 peratus,” katanya pada sidang media, hari ini.

Pada masa sama beliau berkata Kementerian Kesihatan (KKM) akan berbincang dengan Kementerian Pendidkkan berkaitan dasar mewajibkan guru mengambil vaksin Covid-19.

Katanya, langkah itu perlu diperhalusi secara terperinci kerana membabitkan beberapa implikasi perundangan.

Buat masa ini pendekatan pengambilan suntikan imunisasi Covid-19 masih berkonsepkan sukarela termasuk kepada warga pendidik sebagaimana dilaksanakan di bawah Program Imunisasi COvid-19 Kebangsaan (PICK), katanya.


Noh Omar dilantik menteri untuk tawan semula Selangor: PM

Perdana Menteri Datuk Seri Ismail Sabri Yaakob berkata pelantikan Pengerusi Badan Perhubungan UMNO Selangor Tan Sri Noh Omar sebagai menteri bertujuan membantu merampas semula Selangor daripada Pakatan Harapan (PH).

Menurutnya beliau pada mulanya ingin melantik Noh memegang portfolio Menteri di Jabatan Perdana Menteri (Undang-undang dan Parlimen).

Bagaimanapun, katanya, Noh meminta beliau dilantik ke jawatan yang dekat di hati rakyat.

“Ketika saya mula menjadi Perdana Menteri, Noh tiada jawatan ketika itu dan saya fikir jika kita beri jawatan kepada pemimpin Selangor, ada harapan untuk kita rampas balik Selangor.

“Saya ingat nak bagi dia menteri undang-undang supaya dia lagi ke hadapan dalam Parlimen, namun dia minta diberi jawatan yang boleh jaga rakyat.

“Jadi, saya beri dia Menteri Pembangunan Usahawan dan Koperasi,” katanya memetik BH ketika Perdana Menteri berucap pada Konvensyen BN Selangor di Pusat Konvensyen Setia City di Shah Alam, hari ini.

Ismail Sabri secara berseloroh juga meminta Noh menyalurkan bantuan bagi menggerakkan jentera Barisan Nasional (BN) di Selangor.

Katanya, bantuan ‘minyak’ itu boleh diberikan Noh menjelang Pilihan Raya Umum Ke-15 (PRU-15) yang semakin hampir.

“Untuk Selangor, insya-Allah ‘minyak’… jangan bimbang.. tak pernah waktu pilihan raya (kecil) sebelum ini seperti di Sungai Kandis, Seri Setia dan Semenyih walau kita pembangkang ketika itu.

“Walaupun tak banyak minyak, kita ada juga minyak. Ini sudah jadi kerajaan, tentulah banyak minyak. Koman-koman (paling tidak pun) minyak boleh la dia (Noh) bagi,” katanya.


PRU-15: Bersatu lapor SPRM perbelanjaan PH, BN, guna helikopter

Bersatu membuat laporan kepada Suruhanjaya Pencegahan Rasuah Malaysia (SPRM) berhubung perbelanjaan ‘mewah’ Pakatan Harapan (PH) dan Barisan Nasional (BN) ketika Pilihan Raya Umum Ke-15 (PRU-15) lalu.

Ketua Bersatu Puchong Shukor Mustaffa berkata terdapat pelbagai laporan mengenai PH dan BN menggunakan poster dan bendera dalam jumlah yang banyak untuk kempennya.

Shukor juga berkata Pengerusi PH dan Presiden PKR Datuk Seri Anwar Ibrahim, berbelanja mewah apabila turut menggunakan helikopter semasa kempen pilihan raya.

“Kami berharap agar satu siasatan menyeluruh oleh pihak SPRM dapat dilakukan terhadap PH dan BN, terutamanya terhadap Anwar dan keluarganya.

“Laporan ini memerlukan tindakan yang adil dan segera daripada SPRM,” katanya pada sidang media di luar ibu pejabat SPRM menurut FMT.

Shukor juga mempersoal bagaimana Nurul Izzah boleh dilantik sebagai Penasihat Kanan Ekonomi dan Kewangan kepada Anwar tanpa menerima sebarang pampasan mahupun gaji.

Laporan itu menyusul desakan bekas Ketua Setiausaha Sulit Kanan Perdana Menteri Kelapan, Datuk Marzuki Mohamad, yang mahu SPRM menyiasat PKR dan DAP berhubung perbelanjaan ketika PRU-15, termasuk sumber dana.

Kenyataan Marzuki muncul selepas SPRM membekukan akaun Bersatu, dikatakan ada kaitan dengan siasatan berhubung dakwaan penyelewengan berbilion ringgit bagi pakej rangsangan Covid-19.

Muhyiddin menafikan dakwaan sedemikian dan menegaskan pentadbirannya tidak pernah menyalahgunakan dana ketika beliau menjadi Perdana Menteri.

Mengulas lanjut, Shukor berkata pelbagai tuduhan dilontarkan terhadap Bersatu bagi mencipta persepsi negatif, terutama menjelang pilihan raya di enam negeri tidak lama lagi.

Beliau juga mendakwa, Bersatu dihukum tanpa “sebarang proses wajar”, sambil menyatakan akaun parti dibekukan sebelum SPRM melengkapkan siasatan.


ADUN Batang Kali ulas perisytiharan kerusi DUN kosong esok

Ahli Dewan Undangan Negeri (ADUN) Batang Kali, Harumaini Omar berkata beliau akan membuat kenyataan media esok (17 Februari 2023) berhubung pengumuman Speaker Dewan Undangan Negeri (DUN) Selangor mengenai kekosongan kerusinya.

Menurutnya beliau hanya mengetahui kerusi Batang Kali diisytiharkan kosong melalui media.

“Saya tahu (pengisytiharan kitu) dari media. Jadi, esok saya akan buat kenyataan media,” katanya ringkas ketika dihubungi hari ini lapor BH.

Terdahulu, media melaporkan Speaker DUN Selangor, Ng Suee Lim mengumumkan DUN Selangor hari ini mengisytiharkan kekosongan kerusi itu selepas Harumaini disahkan gagal hadir tanpa kebenaran, ketika persidangan dewan melebihi enam bulan, iaitu sejak 28 Julai tahun lalu.

Suee Lim berkata pengisytiharan itu mengikut Perkara LXIX Undang-Undang Tubuh Kerajaan Selangor 1959.

Beliau akan menghantar makluman pengisytiharan kekosongan kerusi itu kepada Suruhanjaya Pilihan Raya (SPR) dalam masa terdekat.

Dengan pengisytiharan itu juga katanya, Harumaini hilang kelayakan sebagai ADUN, beliau juga dilarang hadir ke sidang DUN Selangor yang bermula pada Mac depan, tidak boleh membuat rayuan.

Sebelum ini, Harumaini adalah calon Bersatu, sekali gus memberi kemenangan kepada Pakatan Harapan (PH) pada Pilihan Raya Umum Ke-14 (PRU-14) yang dilangsungkan pada 2018.

Beliau mengetepikan dua calon lain termasuk penyandang Datuk Mat Nadzari Ahmad Dahlan daripada Barisan Nasional (BN) dan seorang lagi calon dari PAS, Mohd Hasnizan Harun.

Harumaini memenangi kerusi berkenaan dengan majoriti 8,315 undi apabila memperoleh 21,536 undi berbanding 13,221 undi yang diperoleh Mat Nadzari.

Bagaimanapun, apabila Bersatu meninggalkan PH pada Februari 2020, Harumaini enggan menyertai langkah itu, sebaliknya menyertai Pejuang.


Cikgu mendepa tangan, anak murid tak mahu kerjasama kah?

Anak murid Datuk Seri Anwar Ibrahim, Datuk Seri Ahmad Zahid Hamidi mungkin boleh membawa UMNO bekerjasama dengan Pakatan Harapan (PH) sekiranya sedia menolak rasuah dan penyalahgunaan kuasa.

Ini kerana Pengerusi PH itu berkata pakatan berkenaan sedia mempertimbangkan untuk bekerjasama dengan parti-parti politik lain yang mempunyai nilai dan matlamat sama.

Anwar berkata gabungan itu tidak menutup pintu kepada gabungan selanjutnya, tetapi menjelaskan ia mesti berdasarkan pembaharuan dan memerangi rasuah.

“Kami (PH) komited untuk melaksanakan agenda reformasi, memerangi gejala rasuah dan penyalahgunaan kuasa,” katanya kepada pemberita di ibu pejabat PKR hari ini.

“Sesiapa yang bersetuju dengan prinsip ini, boleh datang berbincang dengan kami. Ruang terbuka,” kata Anwar sambil mendepakan tangannnya, menurut MalayMail.

Sejak zaman Pemuda UMNO lagi Anwar dan Zahid sudah diketahui sangat rapat, malah Presiden UMNO itu dan Presiden PKR itu pernah berhubung telefon ketika Dewan Merdeka Pusat Dagangan Dunia bergema dengan laungan “Tolak Anwar, Tolak DAP”.

Sebelum ini, satu klip audio suara Anwar dan Zahid sedang berbincang strategi politik semasa Perhimpunan Agung UMNO 2020 (PAU) tular dimedia sosial.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.

Kemungkinan anak murid bekerjasama dengan cikgunya tidak boleh ditolak dalam keadaan UMNO sekarang berdepan kemarahan rakyat kerana mengadakan Pilihan Raya Umum Ke-15 akan datang pada musim tengkujuh, hujan lebat dan banjir.

Sebelum ini pun, pada 6 Disember 2020, Zahid sendiri berkata partinya sedia bekerjasama dengan PH, termasuk DAP, untuk membentuk kerajaan baharu di Perak, untuk menumbangkan Kerajaan Perikatan Nasional (PN).

Bagaimanapun, Zahid harus berfikir panjang sebelum memohon bekerjasama dengan cikgunya kerana antara syarat yang dikenakan ialah mesti menentang rasuah dan penyalahgunaan kuasa.

Dalam kenyataan hari ini, Anwar berkata cakap-cakap untuk bekerjasama menentang musuh bersama adalah dangkal, dan tidak akan membawa kepada pakatan yang berkekalan.

“Bersatu bunyinya bagus, tetapi berkumpul untuk apa? Ada yang mahu bersatu merompak seperti persatuan 40 penyamun dan sebagainya. Penyatuan hendaklah berdasarkan prinsip yang jelas.

“Pertama sekali, tadbir urus yang baik, kedua menolak rasuah, dan ketiga, tidak bersetuju dengan kaedah atau prinsip perkauman atau fahaman agama secara fanatik, yang menindas kehadiran orang lain. Jika anda bersetuju, sila… ini bukan monopoli mana-mana pihak,” tambahnya.


Harga dijangka naik Ogos, Fahmi kata Nujum Pak Belalang ke?

Menteri Komunikasi dan Digital, Fahmi Fadzil mempertikai beberapa laporan media tempatan semalam yang menyebut tentang jangkaan harga barangan pengguna meningkat, Ogos ini.

Beliau yang juga Pengarah Komunikasi Pakatan Harapan (PH) itu berkata jangkaan itu seolah-olah tindakan Nujum Pak Belalang yang menilik apa akan berlaku pada masa akan datang.

“Saya lihat laporan dalam beberapa media hari ini dalam bulan Ogos ini, harga barang naik 20 peratus. Macam mana dia tilik, dia rujuk, Nujum Pak Belalang ke dia ini, bulan Ogos harga akan naik,” katanya, lapor Bernama.

Beliau berkata demikian pada Majlis Pelancaran Bilik Gerakan Utama dan Jentera Pilihan Raya PKR bagi Dewan Undangan Negeri Batu Tiga di Shah Alam, malam tadi.

Ketua Penerangan PKR itu menjelaskan usaha dan ikhtiar kerajaan perpaduan berjaya menurunkan kadar inflasi yang dikaitkan dengan kenaikan harga barang daripada 3.3% pada April kepada 2.8% pada Mei.

“Suku pertama tahun ini menyaksikan pertumbuhan ekonomi yang sangat rancak iaitu 5.6% dan kadar ini adalah lebih rancak dari China, Singapura dan Indonesia,” katanya.

Malah katanya dalam tempoh tiga bulan pertama 2023, kestabilan politik negara telah membantu membawa masuk pelaburan yang dianggarkan berjumlah kira-kira RM71 bilion iaitu lebih tinggi berbanding RM44 bilion yang dicatat bagi tempoh sama pada tahun lepas.

Namun beliau turut membuat jangkaan jumlah pelaburan asing akan terus meningkat pada masa akan datang termasuk melibatkan pelaburan besar dari kerajaan Arab Saudi.


Saya tak takut berdepan usul undi percaya, kata PM

Perdana Menteri Tan Sri Muhyiddin Yassin berkata beliau tidak takut atau bimbang berdepan usul undi percaya kepadanya pada sidang Dewan Rakyat bulan depan bagi membuktikan beliau masih memperoleh sokongan majoriti.

“Betul, usul undi percaya kepada Perdana Menteri itu biasa dibuat untuk Parlimen tetapi yang harus difikirkan ialah soal situasi dan keadaan semasa.

“Apakah negara boleh hadapi masalah sebegini dengan apa-apa rombakan pertukaran dan suasana politik yang nanti kalut?

“Saya tidak kata saya ramal begitu…yang mungkin boleh jejas ialah Pelan Pemulihan Negara (PPN) dan langkah-langkah saya sebut awal tadi, vaksinasi dan sebagainya,” katanya hari ini.

Memetik Bernama Perdana Menteri berkata beliau menyerahkan sepenuhnya kepada budi bicara dan pertimbangan Ahli Parlimen mengenai perkara yang sewajarnya mereka lakukan.

Muhyiddin berkata keputusan untuk mengemukakan undi percaya kepada Perdana Menteri di Parlimen telahpun dipersetujui dan diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Saya nak nyatakan bahawa saya sudah menghadap Tuanku yang saya dah maklum pada negara beberapa hari lepas bagi membincangkan soal itu dan ia berlangsung dalam suasana baik dan harmoni hampir sejam.

“Kita bincang banyak perkara antaranya isu soal sama ada saya memiliki jumlah bilangan sokongan yang mencukupi. Saya yakin sehingga hari ini (ada majoriti) walaupun ada pengumuman-pengumuman dibuat pihak tertentu yang kononnya tak menyokong saya.

“Mungkin depan macam itu tapi belakang (mereka) mungkin tak tahu. Ini masalah politik sebab tu Seri Paduka Baginda pun berkenan (untuk bawa ke Parlimen). Jadi nak selesaikan perkara itu kita bawa ke Parlimen,” katanya.

Terdahulu, beliau menyampaikan sumbangan bakul makanan dan makanan segar kepada Penghulu Parlimen Pagoh untuk diagihkan kepada masyarakat masing-masing.


Zahidi nak lari ke PKR lepas dipecat UMNO

Bekas Ketua UMNO Padang Besar, Datuk Zahidi Zainul Abidin yang dipecat dari parti itu tahun lalu mengesahkan memilih untuk menyertai PKR, lapor Sinar Harian.

Menurut bekas Ahli Parlimen Padang Besar itu, beliau bersama 100 ahli UMNO bahagian itu akan memohon masuk ke parti yang juga rakan UMNO dalam kerajaan perpaduan, Sabtu ini.

“Presiden UMNO (Datuk Seri Ahmad Zahid Hamidi) hendak buat pembersihan (parti) itu elok sebab ramai hendak ikut saya masuk PKR.

“Saya bakal menyertai PKR secara rasmi pada 4 Februari ini bersama 100 ahli Umno Bahagian Padang Besar. Dijangka banyak cawangan parti itu di Padang Besar yang bakal terbubar kelak,” katanya.

Beliau juga mendakwa ramai ahli UMNO termasuk pimpinan pusat yang bakal meninggalkan parti itu untuk menyertai PKR dan Perikatan Nasional (PN) susulan tindakan pemecatan dan penggantungan, Jumaat lalu.

“Ramai orang tanya saya macam mana hendak masuk PKR, termasuk sebilangan pemimpin UMNO Pusat. Ada juga antara mereka hendak masuk PN. Ini semua sebab mereka tidak bersetuju cara presiden,” katanya.

Beliau yang merupakan penyandang selama dua penggal Parlimen Padang Besar dipecat selepas bertanding sebagai calon Bebas pada Pilihan Raya Umum ke-15 berikutan tidak dicalonkan semula oleh UMNO.

Zahidi dipecat dari bersama tiga pemimpin lain iaitu Datuk Seri Shahidan Kassim, Datuk Seri Ismail Abd Muttalib dan Datuk Azhar Ahmad.


Kumpulan pertama jemaah haji Malaysia tiba di tanah air

Kumpulan pertama jemaah haji Malaysia seramai 298 orang tiba di tanah air hari ini (18 Julai 2022) di Lapangan Terbang Antarabangsa Kuala Lumpur (KLIA) di sini melalui penerbangan Saudia Airlines SV 5612.

Ketibaan mereka pada jam 9.05 pagi dari Jeddah, Arab Saudi disambut Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary dan Pengerusi Tabung Haji (TH) Tan Sri Azman Mokhtar.

Ahmad Marzuk ketika ditemui pemberita berkata 49 penerbangan menerusi Malaysia Airlines (MH) dan Saudia Airlines disediakan bagi membawa kesemua 14,305 jemaah haji pulang ke tanah air bermula semalam hingga 13 Ogos ini.

“Jemaah haji akan balik secara berperingkat dan mengikut jadual yang telah ditetapkan oleh TH… syukur operasi haji pada tahun ini berjalan dengan lancar.

“Semua jemaah haji dapat melaksanakan ibadat dengan selamat, selesa dan teratur meskipun cuaca agak panas sehingga mencecah hampir 50 darjah celcius” katanya.

Ahmad Marzuk berkata 32 jemaah haji Malaysia sedang menerima rawatan di hospital di Makkah kerana mengalami strok haba.

“Alhamdulilah, semua jemaah haji yang menerima rawatan dilaporkan stabil… kita nasihatkan baki jemaah haji yang masih berada di Makkah untuk menjaga tahap kesihatan masing-masing,” katanya.

Sementara itu Azman merakamkan ucapan terima kasih kepada semua pihak yang terlibat dalam operasi haji kali ini terutama sekali Kedutaan Besar Diraja Arab Saudi di Malaysia.

“TH amat berterima kasih kepada Kementerian Haji dan Umrah Arab Saudi, Muassasah Asia Tenggara serta semua agensi yang terlibat di dalam operasi haji di tanah air dan di tanah suci,” katanya. – Bernama


PRN Melaka: Hanya Zahid mahu tanding solo, MT UMNO belum buat keputusan

Seorang Naib Presiden UMNO, Datuk Seri Mahdzir Khalid mendedahkan hanya Presiden, Datuk Seri Ahmad Zahid Hamidi yang mahu UMNO bertanding secara solo pada pilihan raya negeri (PRN) Melaka tetapi setakat ini parti masih belum ada keputusan muktamad.

Zahid sebelum ini berkata parti itu akan bertanding secara solo tanpa kerjasama dengan parti lain, malah dengan angkuhnya berkata ‘no way’ terhadap sebarang bentuk kerjasama dengan Bersatu sama ada dalam PRN mahupun pilihan raya umum (PRU).

Mahdzir berkata sebaliknya UMNO kini belum memuktamadkan sebarang keputusan untuk bergerak secara solo atau bekerjasama dengan parti lain, ia sekaligus menimbulkan tanda-tanya sama ada Zahid membuat keputusan membelakangi Majlis Tertinggi (MT) parti itu.

“Setakat hari ini kita belum buat keputusan, MT yang bermesyuarat tiga hari lepas tidak buat sebarang keputusan bagaimana untuk kita hadapi PRN Melaka sekiranya diadakan dalam masa satu atau dua bulan dari sekarang.

“Jadi kita ada masa lagi, BN dan UMNO masih ada masa untuk mencari kaedah yang terbaik untuk PRN Melaka, jadi saya tidak fikir kita sudah ada keputusan untuk Umno dan BN pergi (hadapi PRN Melaka) secara solo,” katanya menurut laporan Bernama.

Beliau terdahulu menghadiri Majlis Pekebun Kecil Makmur Pihak Berkuasa Kemajuan Pekebun Kecil Perusahaan Getah (Risda) di Kuala Nerang, Kedah.

Jelasnya lagi, Zahid ada mengutarakan cadangan untuk tidak bekerjasama dengan mana-mana parti dalam mesyuarat MT baru-baru ini, bagaimanapun tiada sebarang ketetapan diputuskan badan tertingg parti itu setakat ini.

“Presiden buat kenyataan tapi presiden pulangkan balik kepada MT untuk buat keputusan, keputusan pada mesyuarat MT sebelum ini adalah kita tak buat sebarang keputusan untuk menentukan sama ada pergi solo atau sebaliknya, sampai masa kita akan mesyuarat balik,” katanya.


13 kematian, kes aktif naik lagi

Sebanyak 13 kematian akibat komplikasi Covid-19, termasuk empat daripadanya melibatkan pesakit yang belum sempat dirawat di hospital atau kes ’brought in death’ (BID), direkodkan dalam tempoh 24 jam semalam.

Kementerian Kesihatan (KKM) memaklumkan jumlah terbaharu itu menjadikan kumulatif kematian akibat Covid-19 sejak wabak itu melanda negara awal 2020 lalu meningkat kepada 31,978 kes, termasuk 6,446 kes BID.

Menerusi kemas kini laman sesawang kendaliannya Covidnow tengah malam tadi, KKM memaklumkan Johor dan Kelantan masing-masing merekodkan tiga kes kematian, diikuti Sabah (dua), dan masing-masing satu di Negeri Sembilan, Perak, Selangor, Terengganu, dan Kuala Lumpur.

Setakat semalam, Johor yang akan berdepan Pilihan Raya Negeri (PRN) tidak lama lagi, mencatat peningkatan dalam jumlah kes aktif iaitu sebanyak 10,159 kes berbanding 9,986 kes pada Ahad.

Daripada jumlah itu seramai 8,949 pesakit Covid-19 di negeri itu diperintah menjalani kuarantin di rumah, manakala 696 lagi ditempatkan di Pusat Kuarantin dan Rawatan Covid-19 Bersepadu (PKRC).

Seramai 503 pesakit lagi dimasukkan ke hospital, dan 11 dirawat di unit rawatan rapi (ICU), dengan lapan daripadanya memerlukan alat bantuan pernafasan.

Johor merekodkan kumulatif positif sebanyak 259,579 kes, dengan 245,503 pesakit telah sembuh. Sebanyak 45 kluster juga masih aktif di negeri itu.

Sementara itu, sehingga semalam, 2,784,003 pesakit atau 97.0 peratus daripada 2,870,758 kumulatif positif di seluruh negara, telah sembuh, manakala 54,777 kes masih aktif, meningkat berbanding 53,248 kes pada Ahad.

Daripada jumlah kes aktif itu, seramai 46,643 pesakit menjalani kuarantin di rumah; 4,365 ditempatkan di PKRC; 3,655 dimasukkan ke hospital; dan 114 dirawat di ICU, dengan 62 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 31 Januari 2022.